qundao/data-zh-poetry huggingface dataset:
梁父吟
作者：張耒
朝代：宋

豪俊昔未遇，白日無光輝。
隆中卧龍客，長嘯視羣兒。
九州英雄爭著鞭，黄星午夜照中原。
君看慷慨有心者，乃是山東高帝孫。
老瞞赤壁抱馬走，紫髯江左空回首。
世上男兒能幾人，眼看袁呂真何有。
永安受詔堪垂涕，手挈庸兒是天意。
渭上空張復漢旂，蜀民已哭歸師至。
堂堂八陣竟何爲，長安不見漢官儀。
鄧艾老翁誇至計，譙周鼠子辨興衰。
梁父吟，君聽取，擊節高歌爲君舞。
躬耕貧賤志功名，功名入手亡中路。
逢時兒女各稱雄，運去英雄非曆數。
梁父吟，悲復悲。
古今人事半如此，所以達士觀如遺。
龐公可是無心者，何事鹿門招不歸。
梅
作者：張耒
朝代：宋

覆釜湖邊雪壓塵，數枝林外已先春。
盡將七澤清霜氣，洗出姑山綽約身。
梅花
作者：張耒
朝代：宋

北風萬木正蒼蒼，獨占新春第一芳。
調鼎自期終有實，論花天下更無香。
月娥服御無非素，玉女精神不尚粧。
洛岸苦寒相見晚，曉來魂夢到江鄉。
梅花
作者：張耒
朝代：宋

我愛梅花不忍摘，清香却解逐人來。
風露肌膚隨處好，不知人世有塵埃。
梅花二首·其一
作者：張耒
朝代：宋

便使柳肥終解舞，莫驚梅瘦爲含酸。
因風自裊還成態，與雪爭妍却要寒。
梅花二首·其二
作者：張耒
朝代：宋

天質自清非爲瘦，仙姿正白不施紅。
未開如怨開如笑，枉乞幽香與北風。
梅花十首·其一
作者：張耒
朝代：宋

月落嚴霜自理妝，北風工爲發清香。
曉英數點辭人去，幽獨無人爲斷腸。
梅花十首·其一〇
作者：張耒
朝代：宋

三畝荒園草棘荒，可堪終夜北風狂。
瑶環瑜珥誰將去，嘖嘖幽禽啄蕊黄。
梅花十首·其七
作者：張耒
朝代：宋

脈脈無言亦有期，雪中狂殺羽林兒。
可憐多少幽奇事，却是東風總不知。
梅花十首·其九
作者：張耒
朝代：宋

數點深藏碧玉枝，翠峰十二擁瑶姬。
憑君說與凡桃李，徹骨清寒爭解肥。
梅花十首·其五
作者：張耒
朝代：宋

玉粟勻圓官樣黄，領巾借與十分香。
衝寒不爲生春物，自要晨霜爲洗妝。
梅花十首·其六
作者：張耒
朝代：宋

清寒池館靜無塵，歲歲相逢似故人。
任遣牆頭疑是雪，欲教園木早知春。
梅花十首·其四
作者：張耒
朝代：宋

林外啼禽自往還，風前詩客倚闌干。
小園門鎖黄昏月，耿耿幽姿伴歲寒。
楚城曉望
作者：張耒
朝代：宋

鼓角凌虛雉堞牢，晚天如鑑絕秋毫。
山川摇落霜華重，風日晴明雁字高。
楚橋秋暮阻雨
作者：張耒
朝代：宋

水滿城西釣艇橫，雲豪風弱晚冥冥。
天寒小店人愁雨，燈暗孤舟客卧聽。
楚王
作者：張耒
朝代：宋

十二巫山聳翠巒，楚王宮殿玉巑岏。
定知爲雨爲雲處，不似當初夢裏看。
楮河
作者：張耒
朝代：宋

土壁裂如削，流泉漱雨間。
平沙放清淺，小石聚潺湲。
絕岸木斜出，隔橋人暮還。
憑鞍照毛髮，羈旅易衰顔。
樊山
作者：張耒
朝代：宋

黄葉疏林江上洲，西風角怨夕陽樓。
晚天紫翠凌空闊，只有樊山取意秋。
橘
作者：張耒
朝代：宋

靄靄高林綠實圓，清霜一洗若金懸。
李衡何等相奴隸，自有高人相國賢。
權勢
作者：張耒
朝代：宋

權勢世所重，桓溫役孟嘉。
桓公自人雄，爲下未足嗟。
頗怪蔡中郎，爲董受疵瑕。
因之以取死，曾不念漢家。
士固感知己，尚安知其他。
搜牢則可誅，好邕自其佳。
欒提舉妻石氏挽詞
作者：張耒
朝代：宋

和敬承夫順，勤劬教子賢。
平生積浄業，倉卒歎無年。
孤劍留耿介，九雛誰撫憐。
塵埃舊脂澤，春草掩新阡。
次潁川
作者：張耒
朝代：宋

許昌古名都，氣象良未替。
客子遠道來，塵埃滿襟袂。
黄昏造孤驛，買飯嚙枯胾。
庭寬蟾蜍高，霜氣徹寒被。
頼携朱提杯，可具一飯費。
無人勸我酌，孤獨伴客醉。
笙簫誰家樓，語笑月中市。
何人不行樂，而我獨涕淚。
夜長更漏稀，風急鼓鼙駛。
天明卷席去，行止隨所值。
次韵七兄龜山道中
作者：張耒
朝代：宋

連山赴靈龜，石脚疊如積。
巍峨黄金剎，負此鰲背力。
孤舟繫東風，淮雨暗春色。
朝來一悵望，別此巖下石。
危檣鼓帆腹，輕櫓跨浪脊。
林分岸忽盡，鳥去天末極。
遠游快新矚，勝事旋陳迹。
悵此故里違，塵駕何時息。
次韵君復七兄見贈
作者：張耒
朝代：宋

老知山林等朝市，扁舟誰能問行止。
長淮十日浪吹沙，春風正攪驪龍睡。
幽人軟語破永日，衝泥携手林間寺。
坐中知兄病當已，眉宇氤氳有佳氣。
華池神酒不用醒，人生和暢自忘形。
扶持陰德鬼神在，洗除世緣煩惱輕。
東來自慚雙鬢改，相逢獨覺兩眼明。
論詩尚愛淡生活，學道久歎閒名聲。
嗟我塵埃費昏旦，補刖自憐聞道晚。
還丹欲問僕僕仙，一菴更伴騰騰睡。
春陰夜薄月朦朧，劇談燭盡樽亦空。
他日重逢龐處士，可能猶與世人同。
次韵和王彥昭九日湖園會飲
作者：張耒
朝代：宋

故人憐寂寞，九日共登臨。
天地客行遠，山河秋已深。
狂來能醉舞，興罷獨悲吟。
莫怪凄凉甚，多憂損壯心。
次韵奉酬无咎兼呈慎思天啟
作者：張耒
朝代：宋

平生結交圓納方，過眼十人八九忘。
畹蘭畝蕙幽谷芳，懶隨家奴諛五郎。
苦饑方朔身漫長，顛毛種種顔欲蒼。
誰謂勝癡端坐狂，清淮之陰一草堂。
列筆作陣茶森槍，絕口平戎與破羌。
百年如此計亦臧，何用竊食官倉糧。
玄黄病足畏高岡，但願縮頸老支床。
煌煌東壁日月旁，神仙鸞鳳爭騰驤。
萬書落架城覆隍，牙籤如雲丹碧裝。
晁侯再作班與揚，正始故在何曾亡。
江湖十年願飽償，夜成七發光出囊。
蘇公後出長卿鄉，爲君吳都無一行。
世有伯樂生驌驦，肯使弭耳隨鹽商。
鄧侯楚山深閨房，名走上國交侯王。
朝隨日景夜燈光，包攬今古窮炎黄。
吐詞分葩有國香，近君如雪六月凉。
又似心醉醍醐觴，東南蔡子名飛翔。
同隨天書拜未央，瑰奇宏傑萬夫望。
頰牙凜凜有風霜，文如神鼎爛龍章。
鍾山長齋讀老莊，論兵說佛兩俱忙。
不夸得硯文字祥，但願破敵如頹牆。
我窮乞酒更得漿，仰看三虎爭雄張。
次韵子夷兄弟十首·其一
作者：張耒
朝代：宋

暑雨衆物成，園林粲垂實。
官閒縻歲月，裨補百無一。
委身作書蠹，檢性就僧律。
古味雖未亡，塵埃滿琴瑟。
次韵子夷兄弟十首·其一〇
作者：張耒
朝代：宋

昔有獨醒士，絕口避醁醽。
折楊得衆笑，無地至秦青。
周詩念忠嘉，所貴食野苹。
良時不可再，佳人難合并。
次韵子夷兄弟十首·其七
作者：張耒
朝代：宋

閒官冷於水，塊坐守編簡。
時無蘇司業，何處見酒盞。
新凉枕簟瑩，付睡與雙眼。
念我南山苗，經年廢鋤鏟。
次韵子夷兄弟十首·其三
作者：張耒
朝代：宋

愔愔坐歲晏，忽枉故人書。
頗說清淮濱，卜築有幽居。
歸興浩滿懷，端如果投狙。
功名繫遇合，不遇欲何如。
次韵子夷兄弟十首·其九
作者：張耒
朝代：宋

呦呦中林鹿，那得伏鞍銜。
愧我蕨薇姿，塵埃敝朝衫。
山人不歸山，頗被猿鶴讒。
欲追甫白遊，千古感至諴。
次韵子夷兄弟十首·其二
作者：張耒
朝代：宋

金馬聊代耕，淺郎亦爲官。
何必歌五噫，遭非如伯鸞。
物生各自遂，蕭艾與芝蘭。
詩人亦多事，屑屑計鶉貆。
次韵子夷兄弟十首·其五
作者：張耒
朝代：宋

少年初入路，見謂醒日少。
春風牡丹市，走馬帽簷倒。
知音君伯仲，騏驥與腰褭。
五年復相逢，但怪酒盞小。
次韵子夷兄弟十首·其八
作者：張耒
朝代：宋

文園得武皇，引疾常避事。
佳哉意殊深，遺迹邈不嗣。
揚公漫投閣，不禁問奇字。
致身毀譽外，乃得免疑似。
次韵子夷兄弟十首·其六
作者：張耒
朝代：宋

經時不飲酒，廩薄人口衆。
人閒多是非，不敢盜鄰甕。
二公洛陽日，想見飲屢痛。
行求放湖海，種秫代官俸。
次韵子夷兄弟十首·其四
作者：張耒
朝代：宋

出門復入門，愧此櫪上馬。
壯心磨不盡，撫劍還悲咤。
感時高歌放，泣古幽淚洒。
端憂蹇無成，駕言我心寫。
次韵子由舍人先生追讀邇英絕句四首·其一
作者：張耒
朝代：宋

天寒書殿曉班清，氣爽仙盤瑞露零。
講罷羣公佩聲散，一竿宮日轉槐庭。
次韵子由舍人先生追讀邇英絕句四首·其三
作者：張耒
朝代：宋

冠佩煌煌拱北辰，道人風骨自軒軒。
茯苓松下龜黿老，須乞靈丹一粒吞。
次韵子由舍人先生追讀邇英絕句四首·其二
作者：張耒
朝代：宋

聯翩右史直西垣，舊墨螭頭點未乾。
自是退之平昔事，可須慚著進賢冠。
次韵子由舍人先生追讀邇英絕句四首·其四
作者：張耒
朝代：宋

恭默誰聆金玉音，陶甄萬物付無心。
君王好學真天意，憂國論思不厭深。
次韵孔舍人曝書
作者：張耒
朝代：宋

圖書陳秘奧，樽俎肆雍容。
玉殿朝回客，蓬山深處峰。
探囊圖軸舊，題壁姓名重。
盛世年年事，新篇莫厭供。
次韵寄趙伯堅二首·其一
作者：張耒
朝代：宋

西湖望中潬，能有幾多程。
問訊懶不講，篇章來愈清。
爲邦循舊政，把酒憶交情。
祝子過新歲，春風入帝城。
次韵寄趙伯堅二首·其二
作者：張耒
朝代：宋

相思何處望，月閣對南堂。
念子猶記我，懷君時舉觴。
可能思潁好，端是種花忙。
閒說河陽政，佳哉副所望。
次韵張公遠二首·其一
作者：張耒
朝代：宋

襄王坐上微詞客，子建車前步水妃。
瞥過低鬟流盼處，爭先含笑獨來時。
東邊日下終無雨，闕上書時合有碑。
腸斷吳王烟水國，扁舟何日逐鴟夷。
次韵張公遠二首·其二
作者：張耒
朝代：宋

平淡春雲捧額浮，秋光劍戟近人流。
無腸可斷方爲憾，有藥能治不是愁。
可待挑琴知有術，未傳驅豆更無謀。
遙知添得春窗夢，尤在樽前燭下羞。
次韵慎思貽二公誦詩
作者：張耒
朝代：宋

西城永夜靈鼉鼓，北寺五更青石鐘。
九牧何時官事了，三英聊喜故人逢。
甲庚定處君無讓，蹀躞歸時我請從。
欲却睡魔通夕語，明窗茗粥不辭濃。
次韵斯舉送巖桂新釀
作者：張耒
朝代：宋

叢桂仙君子，小山幽處芳。
□□□鄙素，漢殿略塗黄。
有客憐衰病，新醅許撇嘗。
併將塵外物，助我北窗凉。
次韵智叔三首·其一
作者：張耒
朝代：宋

才似庖刀不待硎，思如流水更清泠。
詩壇李杜誰爲將，盡掃欃槍正國刑。
次韵智叔三首·其三
作者：張耒
朝代：宋

今朝一見詩人詩，不用更尋黄絹詞。
深山一鶴自唱和，亦有松下童子知。
次韵智叔三首·其二
作者：張耒
朝代：宋

公子風流更可人，仙家問訊柳湖春。
煩公甕下一杯水，洗我胸中百斛塵。
次韵曾存之直舍種竹
作者：張耒
朝代：宋

曾郎風塵表，不似宰官身。
吏舍數竿竹，鑿池水粼粼。
此君不可疏，亦復未易親。
虛心澹相授，頗似南郭鄰。
我知王子猷，正是君輩人。
次韵李德載見寄
作者：張耒
朝代：宋

頭顱幸獲免姦鋒，甘分江湖老釣篷。
老得一州聊自慰，相望千里與誰同。
已欣臺省登羣俊，猶數湖湘卧病翁。
詩就醉餘頻走筆，待觀雲海戲羣鴻。
次韵李晉裕教授九日見贈
作者：張耒
朝代：宋

滿酌聊酬菊蕊黄，登高仍在太山陽。
笑談佳節賓朋集，詩酒清歡興味長。
倦客得閒聊欲飲，老人雖醉不成狂。
先生莫歎虀鹽久，行見高才穎出囊。
次韵淵明飲酒詩·其一
作者：張耒
朝代：宋

我欲常飲酒，俗事苦奪之。
飲酒不得醉，何如未飲時。
顛倒衆譏笑，佳處正在茲。
念此雖杜門，濁醪日常持。
次韵淵明飲酒詩·其一〇
作者：張耒
朝代：宋

弱歲慕世名，中年頗探道。
世間無非苦，病死與生老。
相尋無窮已，遞代作榮槁。
奇哉竺乾書，百遍讀愈好。
汙泥雖云濁，本不害吾寶。
酒雖破浄律，吾事在律表。
次韵淵明飲酒詩·其一一
作者：張耒
朝代：宋

昔嘗罹厄疾，一卧輒踰時。
念無所歸咎，乃誓與酒辭。
那知偶不死，持杯復飲茲。
既飲輒爲盡，快哉復何疑。
神暢病自失，此說信不欺。
藥石傷天和，此方吾笑之。
次韵淵明飲酒詩·其一七
作者：張耒
朝代：宋

樂天好飲者，少亦登貴仕。
八年潯陽謫，學道乃忘己。
與時雖寡怨，行己終有恥。
抗言立朝廷，放志傲閭里。
優游禍福間，出處皆可紀。
乘流與偕逝，遇坎輒復止。
酣歌盡百年，天理端可恃。
次韵淵明飲酒詩·其一三
作者：張耒
朝代：宋

酒盡輒起沽，躭然待酒至。
呼兒挈樽杓，未酌兀已醉。
譬如念醯醢，流液不待味。
醉客失揖讓，醉語少倫次。
坐客皆摇頭，知稀故我貴。
次韵淵明飲酒詩·其一九
作者：張耒
朝代：宋

平生自百懶，而獨於酒勤。
生事萬緣疏，而獨於酒親。
皇皇東家丘，隠者笑知津。
我欲去即去，柴車不勞巾。
但飲百年中，不愧飲酒人。
次韵淵明飲酒詩·其一二
作者：張耒
朝代：宋

世間有醉鄉，百世本一境。
欲游不待駕，但畏足疾醒。
其鄉無限界，亦不阻巖嶺。
陰陽無疾癘，風俗盡箕潁。
君往余請從，無待宵燭炳。
次韵淵明飲酒詩·其一五
作者：張耒
朝代：宋

歲晏霰雪集，客庭號北風。
老人不復出，兀睡小齋中。
忽然身且老，惜此歲時窮。
一弛不再張，吾身如掛弓。
次韵淵明飲酒詩·其一八
作者：張耒
朝代：宋

吾知李太白，瀟灑本天真。
一飲三百杯，不問漓與醇。
子雲亦好飲，白髮事亡新。
奇窮易投閣，區區賦劇秦。
兩賢竟誰樂，千載同埃塵。
次韵淵明飲酒詩·其一六
作者：張耒
朝代：宋

淵明酒不足，種秫猶可得。
無秫酒須求，時人嘲我惑。
寧當且醉酣，慎勿疑通塞。
但憎獨醒人，豈有禁酒國。
酩酊忘對言，滿引常默默。
次韵淵明飲酒詩·其一四
作者：張耒
朝代：宋

兒童居宛丘，里巷昔所經。
重來三十年，落魄竟何成。
扣門問長老，主人多已更。
蕭蕭城南道，松柏共墳庭。
念此久興歎，游不待鷄鳴。
悠然且飲酒，聊以慰平生。
次韵淵明飲酒詩·其七
作者：張耒
朝代：宋

曹參漢賢相，掾吏亦豪英。
四海付醇酒，乃真知物情。
亡秦餘毒烈，一洗百壺傾。
和氣薰醉人，金革乃不鳴。
卑卑談治道，陋矣洛陽生。
次韵淵明飲酒詩·其三
作者：張耒
朝代：宋

我久喜文詞，思與鴻鵠飛。
老來覺非是，念昔正可悲。
買金鑄杜康，百拜誓歸依。
晉陶與康伯，九原吾與歸。
涉世苦不諳，多病身早衰。
惟有尊中酒，不與我心違。
次韵淵明飲酒詩·其九
作者：張耒
朝代：宋

里有好事者，我往罇輒開。
我亦爲之盡，每往亦開懷。
尚慮數見厭，動作旬月乖。
今晨起苦晚，獨坐見烏棲。
冬溫雪作雨，里巷苦多泥。
且復閉門坐，開卷理多諧。
誰知無言中，獨往不自迷。
得意復終日，弭車不復回。
次韵淵明飲酒詩·其二
作者：張耒
朝代：宋

出門憚應接，俗士不多情。
對酒輒拜辭，好禮以求名。
嗟嗟名幾何，曷足善爾生。
共處一泡中，倏忽風濤驚。
好飲信無補，不飲亦何成。
次韵淵明飲酒詩·其五
作者：張耒
朝代：宋

所嗜人不得，一物百非是。
猶有尊中酒，道勝無敢毀。
彼哉譏謗者，誑口而信耳。
當憂十八隔，罰此繆語綺。
次韵淵明飲酒詩·其八
作者：張耒
朝代：宋

種樹東簷下，雨來發幽姿。
微陽動九地，光彩變新枝。
榮衰一以異，枯槁易神奇。
消息天使然，人工徒爾爲。
杜門沽酒飲，高懸吾馬羈。
次韵淵明飲酒詩·其六
作者：張耒
朝代：宋

自庇無一椽，道人分半宅。
屋西羅古殯，寒草無人跡。
纍纍長與少，豈復待年百。
鴉飛朝樹疏，蟲弔宵月白。
平生或不飲，至此方知惜。
次韵淵明飲酒詩·其四
作者：張耒
朝代：宋

處樂非縱情，處靜非避喧。
豪夸與枯槁，彼各據一偏。
悠然獨樂處，在我不在山。
羲皇迹已遠，三酌呼可還。
一罇每獨睡，不待賓客言。
次韵王彥昭感秋三首·其一
作者：張耒
朝代：宋

木落風高秋雁歸，初晴野水漲清伊。
東流會向淮南去，憑寄秋來無限悲。
次韵王彥昭感秋三首·其三
作者：張耒
朝代：宋

塵埃容易點吳衣，澤國秋來信息稀。
想見淮南初木落，秋雲秋水雁初飛。
次韵王彥昭感秋三首·其二
作者：張耒
朝代：宋

年來詩酒最關身，滿酌休論薄與醇。
愁見洛陽秋夜月，無情偏照不眠人。
次韵王敏仲池上
作者：張耒
朝代：宋

春晚餘芳尚可尋，晴雷沙岸走車音。
苑分廣樂和聲度，池受晴天倒影深。
席上宮花輝御醴，坐中瓊樹間瑶林。
歸人自畏嚴城鼓，却望橋西日未沉。
次韵王敏仲至西池會飲
作者：張耒
朝代：宋

聖朝無復用舟師，戲遣艨艟插戟枝。
沸浪有聲黄帽動，春風無力彩旗垂。
不勝杯酌寧辭醉，傳語風光共此嬉。
遠比永和真繼軌，臨摹繭紙看他時。
次韵盛居中夜飲
作者：張耒
朝代：宋

吳衣厭拂洛陽塵，夢寐一樽淮海濱。
每願脫巾常漉酒，况逢投轄苦留賓。
蒼龍挂斗寒垂夜，翡翠浮花暖作春。
上界高真足官府，追隨却屬散仙人。
次韵秦七寄道潜
作者：張耒
朝代：宋

衰疲久厭五更朝，每愧冥鴻在泬寥。
顧我塵冠彫舊鬢，愛君山桂長新條。
文詞畫虎工逾拙，世味春冰老益消。
只欲歸依香火社，高堂時聽法音潮。
次韵秦覯
作者：張耒
朝代：宋

琬琰非世珍，昔以羊皮換。
嗟君復何求，衆棄乃所玩。
十年少游兄，閉口受客難。
二毛纔一第，俗子猶憤惋。
人間異巧拙，善琢貴顔汗。
嬋娟守重閨，倚市爭倩盼。
君胡寶滯貨，屢辱訪衰懦。
譬猶卧仆塗，更侑觥與散。
球然瑚璉質，磨琢爭璀璨。
遲君三年鳴，更用驚我慢。
次韵答天啟
作者：張耒
朝代：宋

黄鍾無聲登瓦釜，蔡子青衫在塵土。
逼人爽氣百步寒，知子胸中有風雨。
三年河東走胡馬，絕口魚蝦便酪乳。
歸來萬卷付一讀，不學兒曹用心苦。
周瑜陸遜久寂寞，千年北客嘲吳語。
莫徒彩筆雲錦張，要是寶劍蛟龍舞。
天兵百萬老西北，快馬如飛不出戶。
眼看六纛出麒麟，走取單于置刀俎。
次韵答存之
作者：張耒
朝代：宋

環堵蕭然汝水隈，孤懷炯炯向誰開。
青春不覺書邊過，白髮無端鏡上來。
祭竈請鄰聊復爾，賣刀買犢豈難哉。
故人休說封侯事，歸釣江天有舊臺。
次韵蘇內相好頭赤
作者：張耒
朝代：宋

世無將軍飛食肉，宛馬不來鞭費竹。
赤駑當御亦偶然，冀北此曹量計谷。
慚愧蒲梢汗流赤，翻鬣胡風嘶漢日。
麒麟不合地上行，誰道風雲未經歷。
次韵蘇公武昌西山
作者：張耒
朝代：宋

靈均不醉楚人醅，秋蘭蘼蕪堂下栽。
九江仙人棄家去，吳市不知身姓梅。
東坡先生送二子，一丘便欲藏崔嵬。
脫遺簪笏玩杖屨，招揖魚鳥營池臺。
西山寂寥舊風月，百年石樽埋古埃。
洗樽致酒招浪士，荒墳空餘黄土堆。
但傳言語古味在，一勺玄酒藏山罍。
鄧公歎息爲摩撫，重刻文字蒼崖隈。
五年見盡江上客，兩屐踏遍空山苔。
謝公富貴知不免，醉眼來爲蒼生開。
長虹一吐誰得掩，六翮故在何人摧。
橫翔相與顧鴻雁，寶劍再合張與雷。
山猿澗鳥汝勿怨，天遣兩公聊一來。
豈如屈賈終不遇，詩賦長遣後人哀。
次韵蘇翰林送黄師是赴兩浙
作者：張耒
朝代：宋

昔見君納婦，今見君抱孫。
先公力種德，子合大其門。
何爲亦如我，有抱不得言。
崢嶸胸中氣，默默自吐吞。
誰如東坡老，感激論元元。
欲將洛陽裘，盡蓋江湖村。
既係海若頸，又鞭江胥魂。
意令仰天民，不隔頂上盆。
我獨乞禪床，一氣中夜存。
次韵邠老見貽
作者：張耒
朝代：宋

已嗟骯髒倚門邊，況復歸來竈不烟。
觀國未書攀桂籍，還家却上過淮船。
瑰奇難售真當爾，鑿枘相遭亦偶然。
未死此生誰料得，且將見在鬭尊前。
次韵錢大尹公庭種菊
作者：張耒
朝代：宋

人才困齊量，能尺不能咫。
誰知錢京兆，獄訟間書史。
平明吏擁堂，過午掃階戺。
風威變姦傲，應若度淮枳。
清秋動高興，庭菊粲可喜。
栽培豈無情，收拾自棄委。
客來擷芳秀，歲晏聊爾耳。
新凉一尊酒，九日意在彼。
平生經濟手，張趙一泥滓。
何必餐落英，離憂對蘭芷。
次韵題李援舫子
作者：張耒
朝代：宋

紫髯不復見，故宮無入門。
元子亦寂寞，一丘弔遺魂。
興亡兩夢幻，今古一朝昏。
念當置是事，盡此舟中樽。
次韵魯直夏日齋中
作者：張耒
朝代：宋

文章慚骯髒，談舌罷雋永。
年來屏百事，但願兩耳靜。
黄公安禪室，不覺在市井。
客來飽清風，可是徒造請。
犧尊與社樗，妄計幸不幸。
願君妙觀察，金門等雲嶺。
次韵黄汝器與君謨唱和三首·其一
作者：張耒
朝代：宋

飲量平吞叔度陂，宣城風月舊相知。
雪霜欺客凋新鬢，珠玉投人出好詩。
門對洞庭書滿架，飲翻雲夢酒盈巵。
江城少駐還鄉棹，一伴山翁醉習池。
次韵黄汝器與君謨唱和三首·其三
作者：張耒
朝代：宋

愛君退易似前賢，投劾歸來不待年。
世故飽諳真昨夢，道心不繫學虛船。
莫悲白雪凋玄鬢，自有丹砂暖寸田。
兩郡詩筒屢傳寄，主盟騷雅定誰先。
次韵黄汝器與君謨唱和三首·其二
作者：張耒
朝代：宋

吳門韋白舊推賢，文雅相望數百年。
千里江山留醉墨，五湖風月縱歸船。
書來遠慰連鐶夢，歲熟歸收種秫田。
仕祿及親身早退，高名榮事更誰先。
欲知歸期近呈天啟
作者：張耒
朝代：宋

欲知歸期近，屈指不滿手。
豈無兒女心，惜此良邂逅。
蔡郎吾未見，心已想雄秀。
那知風雨夜，聽此龍劍吼。
八荒一驥子，萬馬空在廄。
鍾山浄名老，爲子不惜口。
頗聞國士薦，固自君所有。
惟應功名地，他日容老醜。
欽慈皇后挽詞二首·其一
作者：張耒
朝代：宋

疇昔熙寧盛，遠同麟趾時。
內敦勤儉德，陰輔太平基。
餘烈光彤史，追榮備母儀。
遺民懷永裕，簫鼓不勝悲。
欽慈皇后挽詞二首·其二
作者：張耒
朝代：宋

淑德承明舊，徽音固有來。
據龍符聖嗣，合劍會軒臺。
玉冷衣銷馥，鸞昏鏡集埃。
傷心國西道，寂寞送車回。
止酒贈郡守楊瓌寶
作者：張耒
朝代：宋

止酒正似塞决河，厚積薪芻傅砂礫。
堅牢不使見蟻漏，一線纔通便奔激。
莫輕弱箭不穿縞，轉眼已驚牛弩射。
我今止酒用此法，目前逾月無涓滴。
情鍾我輩獨痛制，慧通則流那可測。
懲羹端是合吹虀，用玉無疑初諫漆。
脾乾胃燥生未省，黄姥無聊怨岑寂。
不憂羣飲惱姬翁，但畏獨醒嘲楚客。
茫然自惻還自笑，一身心口相仇敵。
何妨二豎即奔忙，不廢三嬰更滋澤。
平生杯杓不掛眼，一飲便須論斗石。
低心伏老慎勿癡，此身何啻千金值。
正月七日雪晴
作者：張耒
朝代：宋

西窗融雪飄如雨，故與新春作薄寒。
昨夜雁聲渾向北，夢魂隨去過關山。
正月三日大雪雪晴有感
作者：張耒
朝代：宋

平生對雪須千首，何事今春無片詞。
老大怯寒唯泥酒，窮愁須醉不吟詩。
潤催庭柳將開眼，冷送江梅欲別枝。
何處高樓有殘白，舊遊無處寄相思。
正月二十五日以小疾在告作三絕是日苦寒·其一
作者：張耒
朝代：宋

黄土岡頭薺麥長，春陰蔽日午風狂。
山前梅落無人見，只有幽禽啼暗香。
正月二十五日以小疾在告作三絕是日苦寒·其三
作者：張耒
朝代：宋

見說櫻桃已爛開，坐愁風雨苦相催。
自憐華髮傷春客，兩見飛花未放回。
正月二十五日以小疾在告作三絕是日苦寒·其二
作者：張耒
朝代：宋

春色三分有尚多，且饒芳草占高坡。
門前柳色如彭澤，爭奈陶君止酒何。
正月二十日夢在京師
作者：張耒
朝代：宋

客睡何展轉，青燈暗又明。
春雲藏澤國，夜雨嘯山城。
許國有寸鐵，耕田無一成。
朦朧五更夢，俄頃踏王京。
正月二日探春
作者：張耒
朝代：宋

青春來幾時，臘雪消未已。
蒼茫陳根中，新綠已映趾。
高風變冰霜，和氣從此始。
青芒綴蒲柳，紅粒妝桃李。
融泥發新陽，暖日動生意。
經年不窺園，偶此携婦子。
提筐擷野甲，若苦寒蔬美。
新年酌尊酒，佳節聊燕喜。
優游自有趣，朝市苦多事。
閑暇不易求，寧須歎留滯。
正月八日坐局沽酒
作者：張耒
朝代：宋

爲問里閭何蹀躞，上元楚俗習張燈。
新春此時最佳處，獨我坐曹如定僧。
霜林夢澤蒼茫野，烟草江邊寂寞城。
小飲未能來喚藁，雙眸終日冷如冰。
正月六日
作者：張耒
朝代：宋

楊柳梢頭臘雪消，東風猶著晚寒驕。
新年花柳傳芳信，去臘星霜變斗杓。
來共春烟情冉冉，洒隨疏雨淚蕭蕭。
蛾眉一閉年華改，縱有遺魂可得招。
正月十八日四首·其一
作者：張耒
朝代：宋

幽人睡足聞春鳥，共喜暉暉日滿籬。
里巷收燈人寂寞，鄰家夫婦賃舂歸。
正月十八日四首·其三
作者：張耒
朝代：宋

道旁蘭若冷於秋，迎客開門一比丘。
夜久無人風露冷，空廊饑鼠竊膏油。
正月十八日四首·其二
作者：張耒
朝代：宋

收燈城市接荒村，翁媼耽眠日已暾。
何事牧童能早起，緩驅白牯出柴門。
正月十八日四首·其四
作者：張耒
朝代：宋

山下書生業讀書，荻籬葛蔓避人居。
最憐無奈窮耽酒，時遣羸童致一壺。
正月十八日晴霽登柯眺望二首·其一
作者：張耒
朝代：宋

柯山通細履，幽步近青紅。
送目無窮浪，吹花盡日風。
餘生付沮溺，高論看夔龍。
陳許春多雪，吾行亦欲東。
正月十八日晴霽登柯眺望二首·其二
作者：張耒
朝代：宋

寂寂池亭古，園荒草自春。
東風獨游客，遲日未歸人。
久雨衆山晦，初晴萬境新。
長歌視天壤，高興不無人。
正月望夜示童子
作者：張耒
朝代：宋

呼童致明燭，展我窗前書。
顧謂爾童子，此豈不足歟。
得意自忘僞，觀一知其餘。
爾觀千萬燈，豈與一燭殊。
爾豈不欲醉，舉杯傾我壺。
爾豈不欲飽，搆火烹我魚。
人生貪外物，要以樂其軀。
吾求安不足，安用勞馳驅。
正月詞
作者：張耒
朝代：宋

紅梢一夜櫻桃雨，簾捲曉晴鴝鵒語。
簾旌細浪滾東風，迎得春歸與爲主。
玉手嬌慵添繡線，欄下菖蒲近相見。
雲屏曉睡翠翹橫，樓上寒時正五更。
步下四望亭至東坡柳逕訪邠老不遇
作者：張耒
朝代：宋

北下四望嶺，兩山中曠平。
縈紆蟠逕術，迤靡分溝塍。
林間樵汲路，壠外牛羊鳴。
落景急晚舂，淺泥聞耦耕。
餘紅猶落落，高綠或亭亭。
柳間見衡門，欹屋尚崢嶸。
主人掩關去，春蕪空復青。
論文挈兒曹，得句懷友生。
安得輞川翁，畫此十幅屏。
步蔬圃
作者：張耒
朝代：宋

荒城繁草木，落日下牛羊。
巍亭俯蔬圃，秋物半青黄。
敢愛雄雞冠，殷鮮如激昂。
黄葵貴且麗，薄夜掩其房。
低篁掩蟋蟀，枯葦巢螳螂。
落落中畦棗，垂實半老蒼。
深行亂飛蝶，時亦掇芳香。
況復携婦子，笑言何樂康。
歸溪踏新月，到家燈燭光。
田園興偶動，疏懶意何長。
歲後三日
作者：張耒
朝代：宋

春風攪空如怒濤，春日寂寂在蓬蒿。
衡門鳥雀舞不下，西園桃李氣已嬌。
天邊碧雲空漠漠，門外荒草還迢迢。
人生幾何春復夏，可但白首隨漁樵。
歲日同郡官朝天慶回偶成
作者：張耒
朝代：宋

清曉琳宮拜謁還，駝裘猶怯夜霜寒。
春生七澤蒼茫外，日上三山縹緲間。
投老埃塵從馬後，異時班綴近龍顔。
人間倚伏誰能料，一酌芳醪興未闌。
歲晚有感
作者：張耒
朝代：宋

疏梅點點柳毿毿，殘臘新春氣候參。
天靜秋鴻來塞北，雲收片月出江南。
青霄雨露將回律，白首江湖尚避讒。
未信斯途無倚伏，有時清鏡理朝鬖。
歲暮
作者：張耒
朝代：宋

歲暮無聊客，端居如坐禪。
薄霜猶衣裌，多雨急收田。
落日烏鳶集，晴林橘柚懸。
已無軒冕念，岑寂度殘年。
歲暮即事寄子由先生
作者：張耒
朝代：宋

歲暮淮陽客，貧閒兩有餘。
朝昏面壁坐，風雪閉門居。
老去深依佛，年衰更嗜書。
未能忘素業，聊用慰窮途。
下里皆平屋，開門即古墟。
雞豚來近舍，舂汲頼鄰夫。
雪壓移來竹，霜萎自種蔬。
烏皮蒙燕几，褐帽裹僧顱。
肉似聞韶客，齋如持律徒。
女寒愁粉黛，男窘補衣裾。
已病藥三暴，辭貧飯一盂。
長瓶卧牆角，短褐倒天吳。
宵寐衾鋪鐵，晨炊米數珠。
木鑱隨杜脛，葛製暖韓軀。
時命今如此，功名已矣乎。
談愁風射馬，拙待兔逢株。
久慕香城樂，深諳夢境虛。
誰憐九頓首，正有一長吁。
瞻望身空老，蒼茫歲欲除。
何當聞妙誨，黥刖待完膚。
歲暮書事十二首·其一
作者：張耒
朝代：宋

歲晏北風疾，山空萬谷號。
木枯隨意折，鴻斷不成高。
深屋支蓬戶，溫爐煖縕袍。
老夫原不寐，鳴竹鼓蕭騷。
歲暮書事十二首·其一〇
作者：張耒
朝代：宋

陳葉不肯墮，凍醪凝未融。
寒林晴有影，霜日冷無風。
許國片心壯，勞生雙鬢蓬。
功名任愚智，萬事古今同。
歲暮書事十二首·其一一
作者：張耒
朝代：宋

日落擎明燭，一杯千里心。
驕兒驚醉舞，山僕怪悲吟。
谷冷水流急，天昏雲起陰。
三更何處雁，急急尚哀音。
歲暮書事十二首·其一二
作者：張耒
朝代：宋

雲去暮天迥，雁飛寒夜長。
姮娥守孤月，青女恨連霜。
不寐看銀燭，長吟送羽觴。
山爐與石鼎，伴我老他鄉。
歲暮書事十二首·其七
作者：張耒
朝代：宋

壯心常許國，平日討論兵。
天地身將老，山河意欲驚。
病多緣痛飲，吟苦更傷情。
斗酒新豐市，何人問馬生。
歲暮書事十二首·其三
作者：張耒
朝代：宋

風捲塵沙白，雲垂雪意凝。
夜山時叫虎，晚市早收燈。
園栗炮還美，村醪醉不能。
三年官况味，真是冷於冰。
歲暮書事十二首·其九
作者：張耒
朝代：宋

千載傷頑俗，遺風耿未忘。
陳荒丘擊鼓，魏褊女縫裳。
遠客防猜嫉，官居備寇攘。
妻兒怪多喜，清洛有歸艎。
歲暮書事十二首·其二
作者：張耒
朝代：宋

清洛魚梁淺，霜鱗素鯽肥。
供厨調鼎快，充腹此羹稀。
老去只便飽，年來甘息機。
寒江鱸鱠美，悵望未成歸。
歲暮書事十二首·其五
作者：張耒
朝代：宋

原廟依岡起，傳聞世祖營。
南陽無雊雉，熊耳合投兵。
霜日蓬原路，天風栢殿聲。
山川英氣在，不負昔聞名。
歲暮書事十二首·其八
作者：張耒
朝代：宋

自昔周人俗，貪庸巧治生。
千金不冠带，一飲起紛爭。
佩犢攻攘敚，通書爲姓名。
二南分陝化，寂寞久無聲。
歲暮書事十二首·其六
作者：張耒
朝代：宋

北風吹馬疾，石徑上危基。
野俎飽貆脯，山爐煮橡糜。
寒耕敲凍石，獵火上風枝。
留滯親麋鹿，多慚髮欲絲。
歲暮書事十二首·其四
作者：張耒
朝代：宋

牛羊已歸去，殘照滿山陂。
霜雁田中靜，風鳶木杪悲。
川原今自若，龍虎昔交馳。
丘隴耕桑盡，千年不復知。
歲暮歌
作者：張耒
朝代：宋

北風卷雪送暮冬，重雲如山爭塞空。
百年老樹吼欲折，塌翼不見南飛鴻。
堂下幽姿亦可悅，點綴小樹花玲瓏。
老人重裘不能煖，永夜惟守深爐紅。
啾啾寒雀飛不起，饑啄凍土藏枯叢。
青春欲回水官怒，摧拉未使陽和通。
天時平分各司一，興廢誰得專其雄。
杜門解轡聊有待，行看馬脚春泥融。
歲暮歎三首·其一
作者：張耒
朝代：宋

秋日苦短秋雲多，北風蕭蕭洛水波。
□□□□□□□，長林撐空葉餘柯。
鳴雁高飛去不息，晚花悠悠能幾何。
洛陽經年客未去，歲暮搔首空悲歌。
歲暮歎三首·其三
作者：張耒
朝代：宋

南山蒼蒼秋季月，北風如刀青石裂。
山陰半夜寒欲冰，晚望高峰看新雪。
白衫少年臂鷹去，暮歸飲酒烹狐兔。
强弓一斛尚可彎，更欲射獵窮吾年。
歲暮歎三首·其二
作者：張耒
朝代：宋

寥寥野空禾黍荒，北風日夜鳴空桑。
南山碧天青不極，渺渺洛水東流長。
山空水寒行客少，鴻雁飛急天初霜。
蕭蕭窮谷歲已晚，嗟我再補冬衣裳。
歲暮獨酌書事奉懷晁永寧
作者：張耒
朝代：宋

天涯催晚歲，殘律去如奔。
入夜北風惡，多陰寒日昏。
野吹餘燒燼，溪落舊沙痕。
霜重饑鷹疾，田空宿雁喧。
山明千筍直，雲積萬營屯。
足雨耕犂早，豐年柿栗繁。
地平秦接席，土斷洛開門。
白首三年客，黄桑數畝村。
懶梳悲髮短，不寐守爐溫。
折骨披殘枿，蒼龍卧老根。
晚篁猶竚思，幽蕊助消魂。
慷慨雙龍劍，飄零一酒樽。
琳琅思秀色，環佩想清言。
獨語看明燭，空庭月出軒。
歲暮福昌懷古四首·張子房
作者：張耒
朝代：宋

謀臣何處不知名，誰與留侯敢抗衡。
籌下興亡分楚漢，幄中談笑走韓彭。
懼誅老將爭梟首，高卧成功更養生。
戡亂直須希世哲，乘時兒女漫縱橫。
歲暮福昌懷古四首·李賀宅
作者：張耒
朝代：宋

少年詞筆動時人，末俗文章久失真。
獨愛詩篇超物象，祇應山水與精神。
清溪水拱荒凉宅，幽谷花開寂寞春。
天上玉樓終恍惚，人間遺事已埃塵。
歲暮福昌懷古四首·穀州故城
作者：張耒
朝代：宋

原北荒城舊穀州，文皇功業莽悠悠。
天戈揮去開東夏，金甲歸來獻二囚。
想像英姿輝日月，蒼茫故國委林丘。
山川慘慘空回首，落日悲風蔓草秋。
歲暮福昌懷古四首·連昌宮
作者：張耒
朝代：宋

欲問興亡已慘顔，桑田滄海變人間。
無情野水青春在，不動南山白日閒。
伐木清溪寒剝啄，鳴禽高柳曉緡蠻。
蛾眉皓齒終黄土，誰道仙宮有使還。
歲暮閑韵四首·其一
作者：張耒
朝代：宋

歲暮柯山客，端居不出門。
風烟限僻壤，閭井若荒村。
江鳥占寒暑，樓笳報曉昏。
風枝吹斷蔓，霜葉擁陳根。
慷慨看星劍，煩愁泥酒樽。
孤烟吹日晏，寸炭語宵分。
未肯傷麟泣，還須視舌存。
可能天理錯，難與俗人論。
魑魅徒爲爾，梟鸞竟異羣。
江湖休浩渺，心拱北辰尊。
歲暮閑韵四首·其三
作者：張耒
朝代：宋

歲暮柯山客，晨興理小堂。
重雲隔短日，老樹拱清霜。
暖足加爐炭，翻經炷佛香。
蠲疴藥探篋，破悶酒盈觴。
江落朝宗急，年登播殖忙。
江魚切玉白，楚稻撲雲黄。
獵獲頻供炙，鄰蔬屢許嘗。
吾謀殊未失，曝背負朝陽。
歲暮閑韵四首·其二
作者：張耒
朝代：宋

歲暮柯山客，蕭條酒一樽。
貧閑緣事少，老冷頼爐溫。
草木千山麓，蓬茅數畝村。
相逢半農圃，無事理雞豚。
落井吹鳴碓，橫參對掩門。
人歸邑犬吠，江黑夜虹翻。
櫛感顛毛減，書愁病眼昏。
按方成小釀，徵古搆新文。
默喻乾坤意，靜看魑魅奔。
何須歎虎兕，吾道古來尊。
歲暮閑韵四首·其四
作者：張耒
朝代：宋

歲暮柯山客，端居欲滯淫。
空山唯古木，短日更層陰。
水國風霜晚，幽人井磑深。
年饑無貸粟，冬暖有殘砧。
靜枕聞鳴雁，開門對遠林。
烏賓朝日上，雞送曙河沉。
今古竟一致，乾坤固有心。
悲歌激壯氣，未覺鬢霜侵。
歸馬二首·其一
作者：張耒
朝代：宋

歸馬駸駸不受鞭，晚霞如畫照晴川。
蕭疏黄葉孤舟岸，零落秋雲斷雁天。
臨水登山悲楚客，烹雞酌酒愛諸仙。
任從老逐霜毛至，莫遣愁來玉盞邊。
歸馬二首·其二
作者：張耒
朝代：宋

蕭蕭霜鬢獨驚秋，病眼天邊暮倚樓。
已老馮唐猶不遇，思歸庾信正多愁。
溪通積雨流方壯，山入重雲翠未休。
一夢淮南經歲別，菊林還向洛陽浮。
殘春三絕·其一
作者：張耒
朝代：宋

低簷送雨晚霏微，濕透梅房白漸肥。
半捲畫簾屏扇掩，朦朧春睡擁春衣。
殘春三絕·其三
作者：張耒
朝代：宋

强尋春物散無聊，直使樓高恨未消。
鱗碧萬家看不盡，杏花時見隔牆梢。
殘春三絕·其二
作者：張耒
朝代：宋

闌干倚遍更消魂，春到淮南得幾分。
裊裊柳枝烟雨濕，畫樓殘角送黄昏。
殷浩
作者：張耒
朝代：宋

田野高風過有薰，廟堂經畫竟無聞。
固應竹馬思元子，江左興亡不在君。
水仙花葉如金燈而加柔澤花淺黄其幹如萱草秋深開至來春方已雖霜雪不衰中州未嘗見一名雅蒜
作者：張耒
朝代：宋

宮樣鵝黄綠带垂，中州未省見仙姿。
只疑湘水綃機女，來伴清秋宋玉悲。
水南春望
作者：張耒
朝代：宋

洛岸東風送馬行，橋橫落日半川明。
天連觀閣雲垂地，春入山河秀滿城。
老去飄萍甘屏跡，興來懷古未忘情。
短歌一曲聊回首，不待悲秋白髮生。
水軒書事招壽安僚友
作者：張耒
朝代：宋

官閒不覺簿書勞，一簟清風午枕高。
靜拂小屏圖女几，就書新竹記離騷。
城空鬭雉孤飛健，柳暗雛鶯學語嬌。
東縣官曹誰過我，欲沽村酒具山庖。
水閣二首·其一
作者：張耒
朝代：宋

積雨荒池水欲平，軒窗長夏有餘清。
公餘一枕滄浪夢，卧聽風荷受雨聲。
水閣二首·其二
作者：張耒
朝代：宋

池水亭亭如有光，曉風清露點新粧。
翠帷自障非遊女，多謝經營白鷺郎。
永城道中
作者：張耒
朝代：宋

東行十日何所有，衰草白茅梁宋陂。
大風官樹吹半折，欲雨野雲垂不飛。
十年所遇半陳迹，千里獨愁懷所思。
他日江湖片帆去，白頭青鏡久相期。
永寧赴晁應之見招賞花途中遇雨
作者：張耒
朝代：宋

行雲濃淡日無輝，輕雨飄飄點客衣。
馬上漫郎醒復醉，一盃容易送春歸。
永寧遣興三首·其一
作者：張耒
朝代：宋

國破空陵墓，時移改要衝。
人隨幽谷路，縣隠亂山峰。
零落荒祠樹，悠揚晚寺鐘。
猶傳仙舊隠，跨鹿有遺蹤。
永寧遣興三首·其三
作者：張耒
朝代：宋

花縣春曾到，人家幽谷間。
市門猶礙石，耕壠盡依山。
地僻荆榛秀，人稀魚鳥閑。
頼逢賢令尹，沉醉不知還。
永寧遣興三首·其二
作者：張耒
朝代：宋

朱顔潘令尹，不肯事輕肥。
筍逕青無地，苔牆綠有衣。
書勤枯簡斷，詩疾紫毫飛。
應笑疏慵尉，朝游暮醉歸。
永濟橋
作者：張耒
朝代：宋

墟廟無人弔毀垣，故橋遺址至今存。
侵波野岸生新草，齧石老沙留舊痕。
金殿有基藏兔穴，玉輿無路半樵村。
甘棠古道輪蹄斷，落日空山暮雨昏。
江上二首·其一
作者：張耒
朝代：宋

相別亦何事，相逢盡偶然。
愁腸貫綵筆，離夢繞朱弦。
江上二首·其二
作者：張耒
朝代：宋

紛紛渾是夢，黯黯只消魂。
江上浪無限，舟中酒一樽。
江亭別故人
作者：張耒
朝代：宋

津亭把酒燕西東，無復餘花一點紅。
農事一春荒積雨，長淮千里駕東風。
休談世事循環外，且寄騷愁醉眼中。
船鼓已鳴篙纜起，客行何事亦匆匆。
江南曲
作者：張耒
朝代：宋

平湖碧玉烟波闊，芰荷風起秋香發。
採蓮女兒紅粉新，舟中笑語隔烟聞。
高繫紅裙袖雙卷，不惜浮萍沾皓腕。
爭先採得隠船篷，多少相欺互相問。
吳兒蕩槳來何事，手指荷花示深意。
郎指蓮房妾折絲，蓮不到頭絲不止。
月上潮平四散歸，舟輕楫短去如飛。
斷腸脈脈兩無語，寄情流水傳相思。
江南曲
作者：張耒
朝代：宋

江蒲芽白江水綠，江頭花開自幽淑。
人家晨炊欲熟時，旋去網魚惟所欲。
往來送租只用船，未省泥沙曾污足。
有錢買酒醉鄰畔，終日數口常在目。
不學長安貴公卿，每念離心寄朱轂。
朝遊巖廊暮海島，譴人未歸身自到。
江城
作者：張耒
朝代：宋

江城寒食近，風雨作輕寒。
花落已可惜，春衣猶怯單。
畏人成不出，已老自無歡。
沽酒金明道，回頭十五年。
汴上書事
作者：張耒
朝代：宋

荒陂浮雁啄寒水，古木老烏啼夕陽。
酒市喧呼人醉餘，叢祠歌舞歲豐穰。
黄花半落經寒雨，紅稻初堅得早霜。
倚岸老枝榆骨白，出林丹實柿肌黄。
空林啅起團驚鵲，槁葉悲啼有暗螿。
腰兔暮歸人臂隼，扣門問宿客擔囊。
貂裘西去衝寒早，澤國東歸寄夢長。
入洛自慚文價薄，却憑山水助清狂。
汴上觀迎送有感
作者：張耒
朝代：宋

居人憐客千里來，掃堂爲客致酒杯。
夜闌再拜客辭去，尊前美人不成舞。
陽關八疊倒玉船，銷魂此地自年年。
船頭旂竿船尾柂，南遊江海北長安。
長亭出城十餘里，柳邊人家飯遊子。
少年此地幾經過，白頭相逢可奈何。
沈丘道中
作者：張耒
朝代：宋

霜霧沈遠星，芳林語春鳥。
客眸带餘睡，馬力健清曉。
凝烟披草際，初日動林表。
心隨和風快，興與飛雲杳。
芬菲悵已晚，夏陰生桑棗。
慷慨一據鞍，此懷殊未了。
泊南京登岸有作呈子由子中子敏逸民
作者：張耒
朝代：宋

客行歲云暮，孤舟衝北風。
出門何蕭條，驚沙吹走蓬。
北涉濉河水，南望宋王臺。
落葉舞我前，鳴鳥一何哀。
重城何諠諠，車馬溢四郭。
朱門列大第，高甍麗飛閣。
湯湯長河水，赴海無還期。
蒼蒼栢與松，岡原常不移。
覽物若有歎，誰者知我心。
口吟新詩章，予撫白玉琴。
鳴琴感我情，一奏涕淚零。
子期久已死，何人爲我聽。
推琴置之去，酌我黄金罍。
幽憂損華姿，流景良易頹。
泊楚州鎖外六首·其一
作者：張耒
朝代：宋

滿眼荒寒春未知，芳菲欲到野梅枝。
東南近臘風烟好，美酒千鍾魚蟹肥。
泊楚州鎖外六首·其三
作者：張耒
朝代：宋

襄王席上舊行雲，二十年間生死分。
可惜風流一抔土，年年春草斷人魂。
泊楚州鎖外六首·其二
作者：張耒
朝代：宋

便風吹舫去無情，漫遣槎牙鐵鎖橫。
未嘆客行鷗鳥遠，五更吹角是高城。
泊楚州鎖外六首·其五
作者：張耒
朝代：宋

水榭疏簾秋夜凉，清歌一曲釂瑶觴。
明朝回首高城處，只有西風却斷腸。
泊楚州鎖外六首·其六
作者：張耒
朝代：宋

莫愁家住大堤邊，朱閣青樓映暮川。
斜映清淮一梳月，晚妝相對鬭嬋娟。
泊楚州鎖外六首·其四
作者：張耒
朝代：宋

流落相逢二十年，羞將白髮對嬋娟。
如何見我都依舊，添得尊前一惘然。
泊舟候水
作者：張耒
朝代：宋

一水悠悠斷復連，卸帆終日小灘前。
青旗招飲篙工醉，五兩敧風賈客眠。
樹色遠分芳草路，鳥行斜斷夕陽天。
漁舟慣伴危檣宿，饋我霜鱗不用錢。
泊舟永城西寺下有感
作者：張耒
朝代：宋

春水沄沄何處盡，連檣裊裊似當時。
昨日橋邊繫船客，南來北去知爲誰。
他鄉異縣各風物，游子居人長別離。
歎息東城修竹寺，塵埃漫滅十年題。
泊舟都梁亭二首·其一
作者：張耒
朝代：宋

旅枕無眠客夢勞，五更旁舍一鷄號。
汴淮水闊浮梁小，城郭霜晴寶塔高。
梅鎖冷香通雀啄，水翻新綠出漁篙。
君恩許作還鄉客，肯對江蘺賦廣騷。
泊舟都梁亭二首·其二
作者：張耒
朝代：宋

微春已動陳根綠，晴日初流大澤澌。
客路苦寒惟飲酒，老年便暖屢添衣。
霜林背日梅遲拆，冰渚知春雁早飛。
江上三年陳迹在，年年穿竹折梅時。
泊長平晚望
作者：張耒
朝代：宋

川隠夷猶棹，春歸杳靄天。
翠深交岸樹，綠野望川田。
漁酒數家市，船檣何處船。
登臨一回首，無限意茫然。
泗州阻風七日投佛經禱斗山下
作者：張耒
朝代：宋

山根受重淵，石脚插九地。
千年無支祈，閉穴守禹誓。
扁舟七日閑，浪作老龍戲。
舟師慎艱險，長跪請佛事。
晚山水如屋，曉山水如地。
清平一潭風，浪陣卷旂旆。
煌煌金仙語，鬼物所尊畏。
無心服毒猛，慧眼出幽穢。
人間慢聖賢，諄戒遭侮易。
誰肯一卷書，脫此千里滯。
泛宛溪至敬亭祠送別
作者：張耒
朝代：宋

南國初寒候，扁舟遠客心。
歸人出斷岸，晚翼會疏林。
漁市臨官道，叢祠蔽木陰。
長年多感慨，况此對分襟。
泛江偶成
作者：張耒
朝代：宋

扁舟漾寒水，暫使客心清。
天與秋陰合，江連野色平。
洪波迴赤壁，蒼野带孤城。
更想孫郎戰，臨風動壯情。
波稜乃自波陵國來蓋西域蔬也甚能解麵毒予頗嗜之因考本草爲作此篇
作者：張耒
朝代：宋

誰從西域移佳蔬，遍植中原葵莧俱。
清霜嚴雪凍不死，寒氣愈盛方芳敷。
貫金銳箭脫秋竹，剪羅巧带飄華裾。
中含金氣抱勁利，穿滌炎熱清煩紆。
老人食貧貪易得，大釜日煮和甘腴。
飯炊香白煮餠滑，一飽盡缽無贏餘。
空厨蕭條烟火冷，可但食客歌無魚。
男兒五鼎食固美，當念就鑊還愁吁。
洛岸春行二首·其一
作者：張耒
朝代：宋

溪上映人楊柳黄，滿溪流水碧泱泱。
憑君莫向溪南望，春草春風能斷腸。
洛岸春行二首·其二
作者：張耒
朝代：宋

南山晴翠入波光，一派溪聲繞郭長。
最愛早春沙岸暖，衮風輕浪拍鴛鴦。
洛水
作者：張耒
朝代：宋

洛水秋深碧如黛，亂石縱橫瀉鳴瀨。
清明見底不留塵，日射澄沙動璣貝。
南山秋風已蕭瑟，倒影上下迷空翠。
何當載酒縱扁舟，一尺鯉魚寒可鱠。
海州道中二首·其一
作者：張耒
朝代：宋

孤舟夜行秋水廣，秋風滿帆不摇槳。
荒田寂寂無人聲，水邊跳魚翻水響。
河邊守罾茅作屋，罾頭月明人夜宿。
船中客覺天未明，誰家鞭牛登隴聲。
海州道中二首·其二
作者：張耒
朝代：宋

秋野蒼蒼秋日黄，黄蒿滿田蒼耳長。
草蟲咿咿鳴復咽，一秋雨多水滿轍。
渡頭鳴舂村逕斜，悠悠小蝶飛豆花。
逃屋無人草滿家，纍纍秋蔓懸寒瓜。
淮上夜風
作者：張耒
朝代：宋

縣郭初傳柝，船窗已閉篷。
星低春野路，月淡夜淮風。
烟水東南闊，漁鹽吳楚同。
久遊諳里社，賒酒問鄰翁。
淮上曉望
作者：張耒
朝代：宋

酒醒窗明月半川，怯將病齒潄寒泉。
樓西別有清秋色，一片淮山在曉烟。
淮上觀冰下
作者：張耒
朝代：宋

寒淮千里羣冰下，古岸枯槎黄葦枝。
憶得天津橋下見，五門春動雪消時。
淮上阻風步入寶積山訪軫長老
作者：張耒
朝代：宋

少年飄泊歸淮東，道人住庵何處峰。
知有招提烟水外，雪雲山路倒杉松。
淮陰
作者：張耒
朝代：宋

蘆梢林葉雨蕭蕭，獨卧孤舟聽楚謠。
生計飄然一搔首，西風沙上趁歸潮。
淮陰太寧山主崇岳逮與予諸父遊今年七十餘耳目聰明筋力强壯奉戒精苦禪誦不輟聞予自黄歸欣然空所居而相延日與之語或寂然相對終日使人之意消也因賦此詩
作者：張耒
朝代：宋

我來之初季春月，門外李花如積雪。
杜門燕坐度長夏，庭樹秋風忽騷屑。
西馳大火不復燎，急雨凄風爭應節。
紫貂暴日知有待，畫扇依牆將怨別。
蒸雲積潦漸收拾，惡木煩蕪稍摧折。
不知此事誰主張，躍馬奔車忽回轍。
嗟予行世蹈坎埳，僅免豺狼膏齒舌。
三年閉戶餓江島，脫粟無餘衣百結。
近者皇天忽悔禍，雨施雲行咸澡雪。
復官還職遍海內，爭脫囚冠鳴佩玦。
老夫龍鍾衆人後，一舸循江信沿涉。
風波歷盡見故鄉，親友相逢驚白髮。
道人已老見我喜，靜掃高堂容憩歇。
佛龕日近得香火，僧飯時容供粗糲。
讀書小技漫勤苦，安禪大觀無分別。
久便閑放輕祿利，已脫憂危傲縲紲。
天時進退古不忒，人事興衰今屢閱。
酒濃村店足斟酌，魚美長淮恣哺啜。
從今萬事付天工，致安民庶看夔契。
淮陰晚望
作者：張耒
朝代：宋

蕭蕭衰柳來時路，裊裊危檣西去船。
白鳥歸飛夕陽盡，斷霞風約過平川。
淮陰道中
作者：張耒
朝代：宋

映日斷霞臨水盡，出雲新月向人來。
野塘秋晚無行迹，點點黄花照水開。
淮陰阻雨
作者：張耒
朝代：宋

檣竿日日春風轉，渺渺孤舟數家縣。
朝來雨暗隔淮村，白浪卷沙吹斷岸。
渡頭楊柳濕青青，橋下涓涓野水生。
滿尺白魚初受釣，斷行歸雁故能鳴。
平生行止任遲速，篷底欠伸朝睡足。
從來江海有前約，老去塵埃無可欲。
曉天暖日生波光，桃杏家家半出牆。
春日春波好相待，短帆輕櫓可須忙。
淮陽
作者：張耒
朝代：宋

淮陽古帝墟，鄙夫少所遊。
最愛城西路，槐榆拱高秋。
城下古濠水，清澄泓不流。
嗟哉始封君，千古留一丘。
西風臛新兔，魚鱉亦易求。
穀穗如垂珠，松林風颼颼。
異鄉仍謫官，一步九回頭。
何時守一廛，白首自鋤耰。
清明卧病有感二首·其一
作者：張耒
朝代：宋

支離卧病逢佳節，漂泊西遊寄洛城。
重帽畏風惟益睡，青筇扶步不禁行。
紅飄殘萼知風急，綠滿新枝聽鳥聲。
不見賈生遺宅處，空傳金谷舊園名。
悲歌身世驚將老，悵望古今空復情。
笑看家人競時節，爭持新火照清明。
清明卧病有感二首·其二
作者：張耒
朝代：宋

飄萍著處即爲家，伏枕悠悠對物華。
處處鞦韆競男女，年年寒食亂風花。
藥囊親坐勞頻檢，酒甕生塵亦可嗟。
未老會尋吳市卒，苦貧須種邵平瓜。
雲烟南望羣山會，水樹東浮去路斜。
行止此身應有命，不須辛苦問生涯。
清明日卧病
作者：張耒
朝代：宋

鶯花零亂清明日，巾褐蕭條老病翁。
烏鼎相親勤煮藥，素屏深坐怯當風。
愛花未免呼兒摘，畏雨還成對客慵。
自歎年來怨青鏡，衰顔改盡少年紅。
清明日舟中書事二首·其一
作者：張耒
朝代：宋

清明不到旅人家，乞火鄰船自試茶。
弄柳好風低作舞，夾船春浪細浮花。
清明日舟中書事二首·其二
作者：張耒
朝代：宋

巢烏噪處綠楊村，寒食人家晝掩門。
麥隴曉風收宿潤，烟林午日漲黄昏。
清洛
作者：張耒
朝代：宋

清洛西風急，遙知故國秋。
羈游成歲月，疏放合淹留。
地迥驚身老，山高更旅愁。
登臨有詞賦，不減在荆州。
減字木蘭花
作者：張耒
朝代：宋

個人風味。只有江梅些子似。每到開時。滿眼清愁只自知。霞裾仙珮。姑射神人風露態。蜂蝶休忙。不與春風一點香。
渡伊水
作者：張耒
朝代：宋

雙崖若爭妍，秀色日相射。
遊人誇水東，揮榜渡清瀉。
潺潺溪邊風，五月自瀟洒。
中流望南北，河漢自天下。
嗟予水鄉客，塵土困蹈藉。
江湖久懷歸，無地稅征駕。
臨流動長想，照影久悲咤。
滄洲倘有歸，功業付高謝。
渡江
作者：張耒
朝代：宋

白髮人驚老阿童，橫江聊借半帆風。
却嗟縛得窮孫皓，未似高歌醉閉篷。
渡沙河
作者：張耒
朝代：宋

溶漾澄明徹底清，鸕鷀慣客不相驚。
却疑洛水新霜後，八節灘津石柱聲。
渡洛游三鄉書所見
作者：張耒
朝代：宋

重雲蔽南山，遠見山雨白。
我行山之北，便與雲雨隔。
西風來如奔，零亂雲物拆。
驅除信果决，霶霈絕餘滴。
收雷如歸師，蹄轍度南磧。
羣峰湧地出，掀蕩無留碧。
暮投三鄉寺，落日在東壁。
鐘鳴高閣晚，野迥見歸翼。
還家晚川靜，秋月未生魄。
聊資覽物態，應用慰行役。
游白馬寺
作者：張耒
朝代：宋

秋林轉層崖，步踏落葉響。
森森夾路竹，矗矗羽林仗。
精廬隠深塢，門啟臺殿敞。
纍纍霜果懸，落落寒木壯。
房深燈火暖，縱飲頗酣暢。
山寒夜已深，嶺白月微上。
天明寺南去，幽路隘而昉。
林分逕忽斷，淺澗闊逾丈。
崩奔被澗石，大小非一狀。
丸丸列囷廩，落落排甕盎。
鳴泉走石罅，聯絡弄清漲。
喧頹競飛漱，派瀉或平漾。
羣行命朋儔，困息植吾杖。
沿松見奇鼠，石蟹侑朝餉。
深行耳目靜，擠險誰復讓。
寒聯老木陰，暖值丹崖曠。
秋暉墮平野，暮鳥啼青嶂。
徜徉未知返，欲去意先愴。
膏粱與薇蕨，美惡隨所尚。
當其兩自得，厭滿絕餘望。
乃知山林樂，豈爲隠者妄。
況吾不事事，枯槁理則當。
遑遑施仁義，此固聖賢量。
我自沮溺徒，疏頑安可强。
湖上成絕句呈劉伯聲四首·其一
作者：張耒
朝代：宋

湖北風來吹曉鐘，湖邊漁客閉船篷。
波光不動天光闊，更在浮烟細雨中。
湖上成絕句呈劉伯聲四首·其三
作者：張耒
朝代：宋

野岸北風歸客愁，浮烟不動雨颼颼。
圍成野色縈紆岸，點破湖光三四鷗。
湖上成絕句呈劉伯聲四首·其二
作者：張耒
朝代：宋

風蕩雲容不成雪，柳偷春色放衝寒。
湖邊艇子衝烟去，天畔青山隔雨看。
湖上成絕句呈劉伯聲四首·其四
作者：張耒
朝代：宋

誰道原頭春未回，柳梢黄軟凍齊開。
爭驚臘日崢嶸盡，忽問田翁乞野梅。
溝泥二首·其一
作者：張耒
朝代：宋

溝泥不可步，况復雨清晨。
下直休半日，閉門閑晚春。
著書聊爾耳，隠市笑徒云。
買酒待新月，奈茲千里雲。
溝泥二首·其二
作者：張耒
朝代：宋

不嫌泥潦巷，自掃寂寥居。
雨已標新杏，春猶遺老樗。
風光習暖事，雲物或寒除。
頗復撩詩句，時時漫與書。
滿庭芳
作者：張耒
朝代：宋

裂楮裁筠，虛明瀟灑，製成方丈屠蘇。草團蒲坐，中置一山爐。拙似春林鳩宿，易於□、秋野鶉居。誰相對，時煩孟婦，石鼎煮寒蔬。嗟吁。人生隨分足，風雲際會，漫付伸舒。且偷取閒時，向此躊躇。謾取黃金建廈，繁華夢、畢竟空虛。爭如且、寒村廚火，湯餅一齋盂。
漣水
作者：張耒
朝代：宋

孤舟逆水上，野靜聞水聲。
鷗飛不遠水，寒浪濺霜翎。
夜氣岸兼木，夕光潭照星。
長吟弄雙槳，知有睡龍驚。
漫呈无咎一絕
作者：張耒
朝代：宋

題扇燈前亦偶然，那知別後遠如天。
去年醉舞看花處，獨聽琵琶却惘然。
漫成七首·其一
作者：張耒
朝代：宋

應敵詩才慚古人，牽情春色空閒身。
鋪排物色雖甘拙，消散閒愁亦有神。
漫成七首·其七
作者：張耒
朝代：宋

庭陰當午起猶慵，斷送殘春醉夢中。
桑柘成陰桃李盡，一川零亂柳花風。
漫成七首·其三
作者：張耒
朝代：宋

高槐無花亦有陰，參天老枝逾十尋。
流鶯不使人窺見，故隔深條送好音。
漫成七首·其二
作者：張耒
朝代：宋

修竹娟娟一萬竿，清渠引水正潺潺。
知時燕子來相語，任意鳬雛去不還。
漫成七首·其五
作者：張耒
朝代：宋

江南梅花凌雪霜，桃李開盡春無光。
誰知洛陽三月暮，千金一朵賣姚黄。
漫成七首·其六
作者：張耒
朝代：宋

溪水春來清蕩沙，溪南溪北是人家。
依依陌上多情柳，簇簇原頭自在花。
漫成七首·其四
作者：張耒
朝代：宋

風吹桃花西復東，雨打海棠零亂紅。
可是春光即消歇，牡丹音信未全通。
漫成三首·其一
作者：張耒
朝代：宋

驅除牢愁須酒聖，狼藉春色要花紅。
定知春來無一事，苦教有情愁得儂。
漫成三首·其三
作者：張耒
朝代：宋

閉門春風作往還，誰家有花堪醉眠。
柳腰榆莢爭入眼，江梅一枝遠如天。
漫成三首·其二
作者：張耒
朝代：宋

容易得愁即不去，苦教春物喚愁生。
遣愁飲酒大拙計，遣誰蹙眉爲慢聲。
漫浪翁
作者：張耒
朝代：宋

堂有書萬卷，園有竹千竿。
逍遙於其間，漫浪追昔賢。
乃祖首陽人，疾世餓空山。
堂堂秘書公，赤手犯鯨鱣。
後來得吾子，門戶真有傳。
已信懷道貴，預知行世艱。
婆娑欲頭白，不肯彈其冠。
我頃未見之，千里知肺肝。
不惜委珠玉，投我書數編。
我窮安放逐，老去頗知田。
君獨胡取之，學問考淵源。
江鄉歲已晏，幽獨抱悁悁。
何當一杯酒，與子相周旋。
潘大臨蓮池二首·其一
作者：張耒
朝代：宋

避暑人人得自怡，坐曹最苦劇囚纍。
江邊金石焦流日，堂上糟漿酷烈時。
一酌甘寒煩素綆，終朝揮拂倦蒲葵。
誰知顔巷簞瓢外，更有秋風菡萏池。
潘大臨蓮池二首·其二
作者：張耒
朝代：宋

年年酷暑軫皇慈，恩詔猶矜庶獄纍。
白首坐曹真有罪，清風高枕歎無時。
乘軒敢望終如鶴，用智從前不及葵。
他日東門驅匹馬，故應難忘習家池。
潘處士挽詩
作者：張耒
朝代：宋

異時輕士老才良，况復程能翰墨場。
酒裏浮沈真得計，生涯落魄定何亡。
德尊故社江山永，文付諸孫虎豹章。
環堵如今空五柳，蕭然風物似紫桑。
潘鯁奉議挽詞
作者：張耒
朝代：宋

廉退辭榮早，清貧卜吉遲。
買山新兆域，從窆舊書詩。
松菊留三徑，簞瓢遺兩兒。
升堂舊賓客，執紼涕交頤。
潤州書事
作者：張耒
朝代：宋

野蔓封城堞，疏松隔麗譙。
樓臨寒洶湧，門揖翠岧嶢。
客思閑易感，歸心去莫招。
何時送客處，看我理歸橈。
潮水二首·其一
作者：張耒
朝代：宋

水滿清淮自在流，落花吹盡浪悠悠。
總將春雨爲春淚，未比思君一半愁。
潮水二首·其二
作者：張耒
朝代：宋

近來消息愈堪猜，飛鳥無情不肯迴。
惟有清淮慰人意，春流日日自東來。
烏臼
作者：張耒
朝代：宋

烏臼强知曉，譊譊鳴暗天。
我事不須早，援衾且復眠。
朝暉方聵聵，慘凜蔽清妍。
且復待午景，負此簷間暄。
無題
作者：張耒
朝代：宋

蔌蔌鳴葉下，初無風過之。
流年一如此，慷慨使心悲。
平日談堯舜，立朝羞自私。
溫爐煖老客，聊復此棲遲。
無題二首·其一
作者：張耒
朝代：宋

風槐已疏遽如許，夜蛩雖怨可若何。
出門屐齒苔痕滿，隠几書塵鼠跡多。
無題二首·其二
作者：張耒
朝代：宋

晚起清秋一枕凉，四簷鳴雨下淋浪。
竹籠燒藥時添火，書榻焚香却閉房。
牆東二首·其一
作者：張耒
朝代：宋

牆東椿老葉已盡，堂下菊叢無復香。
長安風埃歲已晚，閉門不出馬毛長。
牆東二首·其二
作者：張耒
朝代：宋

歲晚長安足風土，天寒官舍少文書。
下馬閉門復無事，壁間佛像對銅爐。
片雪歌
作者：張耒
朝代：宋

瑶池一片孤飛雪，風急身輕飛不歇。
誰將翠袖遮得歸，十斛明珠換與誰。
金龜貴客迎將去，玉作輜軿載塵霧。
人間不解桃李心，獨與琵琶自相語。
主人白頭情不親，朱樓夜鎖梨花春。
願同花落寄流水，飄出朱門隨路塵。
長恐此生空已矣，從此失身輕薄子。
人生但樂兩知心，誰是瓊瑶孰泥滓。
鶯驚中彈花辭樹，蝶散蜂驚春日暮。
風光不斷流水長，不知片雪今何處。
牛谷口
作者：張耒
朝代：宋

十萬全師一戰擒，谷盤蒼硤路幽深。
凄凉今古興亡事，遼闊英雄割據心。
漲洛暮連諸谷雨，秋雲低抱半山陰。
文皇功業今何處，磨滅荒碑蔓草侵。
牡丹
作者：張耒
朝代：宋

天女奇姿雲錦囊，故應聽法傍禪床。
靜中獨有維摩覺，觸鼻惟聞浄戒香。
牧牛兒
作者：張耒
朝代：宋

牧牛兒，遠陂牧。
遠陂牧牛芳草綠，兒怒掉鞭牛不觸。
澗邊古柳南風清，麥深蔽日野田平。
烏犍礪角逐春行，老牸卧噍饑不鳴。
犢兒跳梁沒草去，隔林應母時一聲。
老翁念兒自携餉，出門先上岡頭望。
日斜風雨濕蓑衣，拍手唱歌尋伴歸。
遠村放牧風日薄，近村牧牛泥水惡。
珠璣燕趙兒不知，兒生但知牛背樂。
獨處愁
作者：張耒
朝代：宋

高高花飛驚愁顔，珠簾晝鎖春風閒。
少年金鞍照秦地，玉巵雙覆塵埃間。
花間蝴蝶雙飛舞，感觸深心心更苦。
昨夜陰雲數尺許，連宵變作西窗雨。
獨遊崇化寺題觀音院
作者：張耒
朝代：宋

默默苦不展，駕言陟崇崗。
人遠塵坌息，高門開寶坊。
華簷敞虛殿，喬木護修廊。
閒庭引幽步，偃息得茲堂。
惟時炎火衰，清秋朝暮凉。
窗虛竹色靜，風遠松聲長。
遙山露雲表，遠水連天光。
獨遊不自得，遐眺有餘傷。
留滯感華歲，登臨思故鄉。
言歸日已夕，月出林蒼蒼。
獨遊東園
作者：張耒
朝代：宋

清曉步東園，獨遊悵無侶。
菰蒲綠已深，鵝戲春塘雨。
取酒就花傾，隔林邀客語。
歸來春興闌，睡起日停午。
王子開朝散早年以疾病謝事還江陰求詩爲別三首·其一
作者：張耒
朝代：宋

濟物昔所務，捨耕還自非。
駸駸老將至，忽忽意多違。
門有王夫子，柴車謝事歸。
令人三歎息，羞澀向塵衣。
王子開朝散早年以疾病謝事還江陰求詩爲別三首·其三
作者：張耒
朝代：宋

避祿免危疾，棄鉛得黄金。
鬚眉藹如漆，便覺老難侵。
江湖足幽遯，市卒或可尋。
莫思芙蓉子，丹田亂君心。
王子開朝散早年以疾病謝事還江陰求詩爲別三首·其二
作者：張耒
朝代：宋

田園何日到，水國洗秋寒。
興來出飲酒，興罷歸杜門。
漫郎遊已倦，老眼亂丹鉛。
扁舟肯載我，共看雪濤翻。
王都尉惠詩求和逾年不報王屢來索而王許酒未送因次其韵以督之
作者：張耒
朝代：宋

酸寒杜陵老，痛飲遺身世。
雲安小縣麴米春，遙知美味無多子。
猶令此老氣如虎，傲兀幾以醉爲異。
爭知侯家美酒如江湖，金鐺犀杓與之俱。
玉壺曉傾春水决，銀槽夜滴秋雨疏。
主人文章足賓客，許致麴生來坐側。
三杯脫帽我家風，渴如旱田占雨虹。
冷官如瓶君未見，腹惟貯水冰生面。
鳴鞭走送煩騶轡，坐對朝寒北風起。
未欲煩公大作醼，老夫自斟看深淺。
理東堂隙地自種菜
作者：張耒
朝代：宋

幽居無一事，隙地自畦蔬。
秋雨忽甲坼，青青千萬餘。
江鄉盛菘芥，烹咀亦甘腴。
豈惟供晨餐，庶用備冬葅。
桓桓左將軍，英氣橫八區。
邂逅無事時，弛弓曾把鋤。
矧我放逐者，終年守敝廬。
諒非勤四體，寓意以爲娛。
琉璃瓶歌贈晁二
作者：張耒
朝代：宋

火維荒茫地軸傾，下有積水潜鯤鯨。
鰲身翻瀾山爲崩，金烏下啄獰龍騰。
狂鬚奇鬣萬族朋，巨神日月雙手擎。
夸娥愁思烏戢翎，老魚戰死風雨腥。
長彗下掃千里驚，淺洲一席塊爲城。
蠻兒夷女奇弁纓。
大舶映天日百程，怒帆吼風戰飛鵬。
舟中之人怪眉睛，獸肌鳥舌髻翹撐。
萬金明珠絡如繩，白衣夜明非縞繒。
以有易無百貨傾，室中開橐光出楹。
非石非玉色紺青，昆吾寶鐵雕春冰。
表裏洞徹中虛明，宛然而深是爲瓶。
補陀真人一銖衣，攀膝燕坐花雨飛。
兜羅寶手親挈携，楊枝取露救渴饑。
海師跪請顙有胝，番禺寶市無光輝。
流傳人間入吾手，包以百襲吳綿厚。
擇人而歸今子授。
爛然光輝子文章，清明無垢君肺腸。
比君之德君勿忘，與君同升白玉堂。
瓜洲謝李德載寄蜂兒木瓜筆
作者：張耒
朝代：宋

瓜洲蕭索秋江渚，西風江岸殘紅舞。
津亭永夜守青燈，客睡朦朧聽江雨。
青罇曉酌遣懷抱，但恨鬰鬰將誰語。
敲門忽得故人書，洗手開緘見眉宇。
蜂兒肥膩愈風痹，木瓜甘酸輕病股。
銛鋒皓管見還愧，老去筆硯生塵土。
北歸飄泊亦何事，篙工已束橫江櫓。
天寒應客太昊墟，當遣何人具雞黍。
瓦器易石鼓文歌
作者：張耒
朝代：宋

周綱既季宣王作，提劍揮呵天地廓。
朝來吉日差我馬，夜視雲漢憂民瘼。
桓桓方召執弓鉞，藹藹申韓賜圭爵。
北驅獫狁走豺狼，南伐淮夷斬鯨鱷。
明堂車馬走爭先，清廟笙鏞尸載樂。
岐陽大獵紀功伐，石鼓巖巖萬夫鑿。
千年兵火變朝市，後世紙筆傳冥漠。
迹荒事遠貴者寡，歎惜風霜日摧剝。
君誠嗜古更過我，易以瓦器尤奇卓。
滿盤蒼玉列我前，制古形奇異雕琢。
羲黄已亡巧僞起，采椽土木消純樸。
何爲獲此上古器，經歷萬古遭搜掠。
寥寥墨翟骨已朽，尚有遺風傳隠約。
又疑晏子矯齊俗，陶土摶泥從儉薄。
或云古者宗廟器，斥棄金玉先誠確。
是時此物參鼎俎，蕢桴土鼓誠爲樂。
嗚呼二物信奇絕，頼有吾徒與提握。
不然烏瓦與荒碑，坐見塵埃就零落。
生日贈潘郎
作者：張耒
朝代：宋

春雨蕭蕭江上城，論花與子酒同傾。
恨君未到淮陽市，一見姚黄慰此生。
用元韵因寄邦直
作者：張耒
朝代：宋

濠上昔相逢，同時執桂叢。
遠遊悲聚散，投老信窮通。
靜見賢人節，恬知達士風。
淹留君莫嘆，榮辱竟虛空。
用劉夢得三題·其一
作者：張耒
朝代：宋

春向晚，斜日在高樓。
幽花愁脈脈，輕絮去悠悠。
冉冉三更雨，蕭蕭通夜愁。
用劉夢得三題·其三
作者：張耒
朝代：宋

春竟去，白髮感生平。
流水去不斷，夕陽猶有情。
舊時桃李月，悄悄向人明。
用劉夢得三題·其二
作者：張耒
朝代：宋

春已暮，把酒送春歸。
花落鳴禽散，草長遊客稀。
去年堂上燕，故故傍人飛。
用歐陽文忠韵雪詩
作者：張耒
朝代：宋

密雪當殘臘，衝風到蓽門。
洒窗驚紙濕，入竹覺聲繁。
天闊飄無界，城高積有痕。
氣和歸麥隴，水味到茶軒。
廣陌無遊騎，空郵有滯轅。
炎爐聊自暖，濁酒僅能溫。
野迥征鞍設，邊寒塞甲屯。
振奇歌歷歷，迴袖舞蹲蹲。
客至須駝褐，相逢頼酒樽。
晴明占草木，春意到閒園。
甯子
作者：張耒
朝代：宋

甯子陽愚飽諳事，賈生慟哭漫多愁。
無言天道何須問，畢竟人間春復秋。
田家三首·其一
作者：張耒
朝代：宋

野塘積水綠可染，舍南新柳齊如剪。
去冬雪好麥穗長，今日雨晴初擇繭。
東家饋黍西舍迎，連臂踏歌村市晚。
婦騎夫荷兒扶翁，月出橋南歸路遠。
田家三首·其三
作者：張耒
朝代：宋

新見鵲銜庭樹枝，黄口出巢今已飛。
栗留啄椹桑葉老，科斗出畦新稻齊。
田家苦作候時節，汲汲未免寒與饑。
去來暴取獨何者，請視七月豳人詩。
田家三首·其二
作者：張耒
朝代：宋

社南村酒白如餳，鄰翁宰牛鄰媼烹。
插花野婦抱兒至，曳杖老翁扶背行。
淋漓醉飽不知夜，裸股掣肘時歡爭。
去年百金易斗粟，豐歲一飲君無輕。
田家二首·其一
作者：張耒
朝代：宋

門外清流繫野船，白楊紅槿短籬邊。
旱蝗千里秋田浄，野秫蕭蕭八月天。
田家二首·其二
作者：張耒
朝代：宋

新插茅簷紅槿籬，秋深黄葉已飛飛。
灘頭水闊孤舟去，渡口風寒白鷺啼。
畏暑不出
作者：張耒
朝代：宋

赫赫三萬里，共煮一鼎湯。
蓬茅數椽屋，何處有清凉。
惟有攝心坐，憩此真道場。
清虛無一物，焚灼不能傷。
自我知此趣，兩脚不下堂。
人皆笑我拙，我亦笑人狂。
疏梅二首·其一
作者：張耒
朝代：宋

疏梅落寒晴，高柳暗春夕。
低星上蒼寒，遠鐘韵澄寂。
頗私朝市間，更得闤闠僻。
且復罷經過，深泥濺馬臆。
疏梅二首·其二
作者：張耒
朝代：宋

我貧受寒欺，帖帖爲不出。
積雨遠市聲，幽居近芳物。
時禽過我柳，清喙動鳴瑟。
客去門復扃，低參映林沒。
病中得晁應之秋懷詩
作者：張耒
朝代：宋

西風堂下飛黄葉，病卧空床白日高。
疲薾扶行孤竹杖，蕭條隠几兩霜毛。
散花有客談真實，燒藥無人過寂寥。
怪得晚來頭目快，新詩秋興苦飄飄。
病瘉登疊嶂樓
作者：張耒
朝代：宋

沉疴幸蕭散，登覽慰無聊。
江南春尚早，餘雪冒山椒。
野梅臨風謝，溪澌映日消。
晴林鳥聲樂，幽墅水文摇。
新年人意樂，初霽物華饒。
共理慚良牧，無政載風謠。
病肺齒痛對雪
作者：張耒
朝代：宋

擁庭晴雪照高堂，卧病悠悠廢舉觴。
肺疾僅同園令渴，齒傷不爲幼輿狂。
交飛翠斝知誰醉，獨嗅烏巾認舊香。
惟有烹茶心未厭，故知淡泊味能長。
病起登疊嶂樓
作者：張耒
朝代：宋

病來久不上層臺，窗有蜘蛛逕有苔。
多少山茶梅子樹，未開齊待主人來。
登乘槎亭
作者：張耒
朝代：宋

海天秋霧暗乘槎，風響空山浪卷沙。
杳杳櫓聲何處客，一帆衝雨暗天涯。
登城二首·其一
作者：張耒
朝代：宋

楚望迷千里，孤城草樹濃。
憑臨點衣雨，容易落花風。
人事年年改，風光處處同。
未能忘出處，徙倚更書空。
登城二首·其二
作者：張耒
朝代：宋

綠野望不極，登臨引興長。
憑高延澤國，搔首對風光。
乍出鶯貪柳，新歸燕揀梁。
欣欣物華好，吾亦引清觴。
登城樓
作者：張耒
朝代：宋

沙雨初乾巾褐輕，獨披衰蔓步高城。
天晴海上峰巒出，野暗人家燈火明。
歸鳥各尋芳樹去，夕陽微照遠村耕。
登樓已恨荆州遠，况復安仁白髮生。
登城隍廟
作者：張耒
朝代：宋

靈祠孤絕壓城頭，下瞰清濠一曲流。
盡日風埃昏几席，有時簫鼓祭春秋。
西瞻太昊祠千樹，北望封君土一丘。
旅客登臨一長望，春心容易起騷愁。
登夢野亭
作者：張耒
朝代：宋

危亭瞰雲夢，眼界浩無邊。
秋見長江路，晴寬七澤天。
永懷哀郢賦，誰弔獨醒賢。
俯仰悲千古，披襟尚颯然。
登夢野亭懷舊
作者：張耒
朝代：宋

曾上高臺望翠微，重來悲歎客難期。
章華蒼莽尋無處，雲夢逶迤寒更遲。
墨客多情曾痛飲，玉簫何處弄妍詞。
請君點檢當時事，只應朱顔非舊時。
登山望海四首·其一
作者：張耒
朝代：宋

江闊風烟易晚，山高草木先秋。
獨倚闌干盡日，此身與世悠悠。
登山望海四首·其三
作者：張耒
朝代：宋

西望揚州何處，雲中雙塔巑岏。
山外雲濤斷日，夕陽應近長安。
登山望海四首·其二
作者：張耒
朝代：宋

仕宦此身漫爾，功名已老茫然。
山鳥不須驚客，相親此復窮年。
登山望海四首·其四
作者：張耒
朝代：宋

鳥去蒼烟古木，人歸綠野孤舟。
信美雖非吾土，消憂且復登樓。
登懸瓠城感吳李事
作者：張耒
朝代：宋

將軍戈甲從天下，丞相旌旗匝地來。
堪笑怒螳猶强臂，不知蟄戶欲驚雷。
咄嗟武相深冤洗，指顧山東逆境開。
吏部聲名千古在，段碑何處卧蒼苔。
登楚望北樓
作者：張耒
朝代：宋

裊裊危樓百尺梯，秋風有客獨攀躋。
路窮流水遠更遠，目斷夕陽西復西。
簾卷似迎輕燕入，柳深時有暗蟬嘶。
洞庭落葉悲騷客，鵯鵊何勞著意啼。
登汴岸
作者：張耒
朝代：宋

悠悠十月尾，野靜田事息。
嚴霜草木黄，千里樹一色。
呼鷹者誰子，窘兔保深棘。
物皆愛其死，吾寧忍鮮食。
登海州城樓
作者：張耒
朝代：宋

城外滄溟日夜流，城南山直對城樓。
溪田雨足禾先熟，海樹風高葉易秋。
疏傅里閭詢故老，秦皇車甲想東遊。
客心不待傷千里，檻外風烟盡是愁。
登穀州故城
作者：張耒
朝代：宋

控扼兵屯事已遼，傾敧遺堞隠蓬蒿。
春蕪滿野牛羊散，秋稼連雲雉兔驕。
苔卧斷碑昏故刻，雨飄殘枿带餘燒。
人間興廢知何極，莫謂荆榛便寂寥。
登雙溪閣
作者：張耒
朝代：宋

清溪浮天光，北騖而西折。
羣山合沓來，斷作青玉玦。
中圍萬家邑，簫鼓樂芳節。
仲春卉木麗，紅綠晚明滅。
重樓壓城角，高眺俯木末。
川雲斷還續，谷鳥鳴復歇。
興闌未能返，留酌待芳月。
發孝感
作者：張耒
朝代：宋

裊裊檣烏轉晚空，娟娟霜月入窗櫳。
岸頭楊柳如憐客，猶舞蕭蕭五兩風。
發安化回望黄州山
作者：張耒
朝代：宋

流落江湖四見春，天恩復與兩朱輪。
幾年魚鳥真相得，從此江山是故人。
碧落已瞻新日月，故園好在舊交親。
此生已免嘲傖父，莫避北風京洛塵。
發安州作
作者：張耒
朝代：宋

積雨陂塘秀，南風蒿艾肥。
烏犍立橫隴，白鳥下深畦。
雲木叫杜宇，曉林啼竹雞。
平生倦遊興，頼有濁醪携。
發岐亭宿故鎮三首·其一
作者：張耒
朝代：宋

我別竟陵時，楚稻如碧絲。
秋風發齊安，稻穗如植旗。
流年去荏苒，客路何逶迤。
弛擔終未卜，永負山中期。
發岐亭宿故鎮三首·其三
作者：張耒
朝代：宋

征人不敢安，蓐食待明發。
潤衝石上雲，冷踏松間月。
艱難付一笑，歲月驚屢閱。
偃亞道傍松，茯苓應可掘。
發岐亭宿故鎮三首·其二
作者：張耒
朝代：宋

乘月入秋山，月午山蹊靜。
森森松竹林，夾道散疏影。
陰風留暗壑，白露蒙朝嶺。
耿耿村雞鳴，坐感單衣冷。
發崔橋
作者：張耒
朝代：宋

野麥平蕪隴，官榆卧古津。
眠鷗沙上曉，幽草水邊春。
暖葉生浮綠，風漪起細鱗。
青新桑媼筥，茜浄浣娘裙。
有客悲芳芷，無人採白蘋。
可憐千里目，愁殺未歸人。
發泗州
作者：張耒
朝代：宋

萬艘獵獵戰風桅，我亦孤舟別岸隈。
漠漠曉雲生木末，蕭蕭飛雨送帆開。
消磨歲月書千卷，零落江湖酒一杯。
因病得州真漫爾，功名於我亦悠哉。
發金陵折柳亭
作者：張耒
朝代：宋

津亭折得綠楊枝，更看春風向手吹。
建業城邊春已老，連天荒草燕雙飛。
發金陵折柳亭二首·其一
作者：張耒
朝代：宋

匆匆十日事，回首亦凄凉。
何處無芳草，行人休斷腸。
發金陵折柳亭二首·其一
作者：張耒
朝代：宋

綠衮溶溶日，紅飛寂寂春。
青山今古事，芳草去來人。
歌吹酒家市，帆檣賈客津。
誰云絕勝地，登眺更傷神。
發金陵折柳亭二首·其二
作者：張耒
朝代：宋

桃李蕃晴日，江山秀晚春。
孤舟多病客，長道未歸人。
豪俗競行樂，倦遊慵問津。
南山還暮雨，疑有楚臺神。
發金陵折柳亭二首·其二
作者：張耒
朝代：宋

瞿曇昔教我，林下一宵行。
何事春江上，依依作俗情。
發長平
作者：張耒
朝代：宋

歸牛川上渡，去翼望中迷。
野水侵官道，春蕪沒斷堤。
川平雙槳上，天闊一帆西。
無酒消羈恨，詩成獨自題。
發雲山近岐亭望光蔡接尉氏
作者：張耒
朝代：宋

白草黄茅間瘦田，郊原殘暑已蕭然。
澤連楚夢悲秋野，山近堯封望日天。
濃綠遠陂鋪晚稼，幽香秋水折殘蓮。
熱行更益相如渴，悵望華陵陸子泉。
白公祠
作者：張耒
朝代：宋

斯人不可見，千古懷清風。
猶想鸞鳳姿，翛然山水中。
空祠遺像儼，過者爲肅恭。
同時富貴人，泯滅知何窮。
公昔得所遇，慨然屢輸忠。
一傷巧舌刀，泯默類瘖聾。
出處竟無禍，卷舒詎知蹤。
被獲空歎麟，不制方爲龍。
白月
作者：張耒
朝代：宋

白月照世界，山河受清光。
豈獨耳目清，瑩洗肝膈凉。
中夜掃寬虛，仰得天一方。
湛碧磨青銅，精金點星芒。
我心方無思，偃息在高堂。
慎勿憂世故，彼昏謂汝狂。
白樂天有渭上雨中獨樂十餘首倣淵明予寓宛丘居多暇日時屢秋雨倣白之作得三章·其一
作者：張耒
朝代：宋

寒極則有暑，晦久則有明。
開闢迄今茲，此理信可憑。
炎炎者易滅，巍巍者必傾。
聖智無奈何，况此愚昏氓。
設羅以獵獸，切骨陷其膺。
重勢以鎮物，懸絕壓其肱。
縱使賁與育，力有不獲呈。
物情千萬變，可盡得經營。
不如寂寞士，葛带而蘭纓。
無求復無憂，容貌甚和平。
况茲積雨餘，秋氣日姿清。
悠然有佳興，美酒時一傾。
白樂天有渭上雨中獨樂十餘首倣淵明予寓宛丘居多暇日時屢秋雨倣白之作得三章·其三
作者：張耒
朝代：宋

故人遺我酒，氣味芳以清。
置之屋壁間，興至時一傾。
銀杯度一合，三釂已徹觥。
既免戒沉湎，且無憂病酲。
嵇阮愧令德，劉石無遐齡。
荒狂有何樂，徒以酒自名。
吾幸免困此，庶幾盡平生。
白樂天有渭上雨中獨樂十餘首倣淵明予寓宛丘居多暇日時屢秋雨倣白之作得三章·其二
作者：張耒
朝代：宋

罷官卧窮巷，值此雲物稠。
連延經旬雨，城市欲行舟。
柱礎變坳塘，瓦溝成暴流。
蕭然殘暑退，寒事戒衣裘。
老人朝睡足，起坐梳白頭。
呼童飭晨餐，薪濕爨婦愁。
洗我朱提杯，不復具肴羞。
一觴已徑醉，萬事良悠悠。
白沙閘西艤舟亭下二首·其一
作者：張耒
朝代：宋

倦客時時醉眼，津亭日日春寒。
目極傷春懷抱，黄昏猶在闌干。
白沙閘西艤舟亭下二首·其二
作者：張耒
朝代：宋

客恨如雲冉冉，風光似水迢迢。
回首十年舊事，令人淚盡魂消。
白沙阻風
作者：張耒
朝代：宋

春江風易惡，故作客行難。
晴日開野色，朝寒醒醉顔。
歸人出斷岸，去翼復前山。
淹泊無誰語，村翁亦往還。
白紵詞二首效鮑照·其二
作者：張耒
朝代：宋

回纖腰，出素手，髻墮鬢傾釵欲溜，爲君歌舞君飲酒。
歲云暮矣七澤空，湯湯漢沔天北風。
玉壺之酒樂未終。
白羊道中二首·其一
作者：張耒
朝代：宋

徒旅已屢憩，過山知幾峰。
空畦鳴野水，壞道拱寒松。
醁酒自能暖，褐裘初御冬。
朝饑久未食，林寺已鳴鐘。
白羊道中二首·其二
作者：張耒
朝代：宋

日出客心喜，路平人足輕。
風高不成冷，雨過有餘清。
水落溪魚出，村深田鸛鳴。
勝遊須秀句，多愧謝宣城。
看花
作者：張耒
朝代：宋

風暖日高花氣動，鳴鳩乳燕自求羣。
經營美景還詩匠，傾掃頑愁頼酒軍。
真陽縣晝睡縣舍素絲堂
作者：張耒
朝代：宋

見君堂下小荷葉，驚我客中春已空。
一覺西堂亭午睡，悠悠春夢逐春風。
睡起效韋蘇州
作者：張耒
朝代：宋

睡足起無事，開扃步中園。
中園復何有，花草藹已繁。
飛紅被行路，山鳥時一喧。
時雨副耕稼，農事起郊原。
仰欣天時好，俯驚歲月奔。
自憐栖遲者，守寂沒亡言。
睡香花
作者：張耒
朝代：宋

曾向廬山睡裏聞，香風六斷世間春。
竊花莫撲枝頭蝶，驚覺南窗半夢人。
石曼卿三佛名大字
作者：張耒
朝代：宋

石公神仙狂，脫落隠詩酒。
餘情到翰墨，落筆聞宇宙。
崢嶸龜山殿，風雨梁棟舊。
煌煌三佛榜，鐵柱貫金紐。
開張宮室正，渾實山嶽厚。
井水駭龍跧，螘封觀驥驟。
欲知分毫初，一釂盡數斗。
墨池氈作筆，神運不知手。
從容解牛際，蕭散善刀後。
古來精絕藝，所貴神氣守。
嗚呼渦水側，爽氣一培塿。
微工付浩劫，念此終銷朽。
乾坤一大幻，妄計金石壽。
惟有龕中人，吾生茲稽首。
石樓
作者：張耒
朝代：宋

清溪若奔虬，八鎖束其頸。
奔騰去莫脫，擺掣姿驍猛。
嘈嘈戰風霆，萬鼓助其勁。
聲驅石崖動，氣抱晴日冷。
我來怯初登，注視久乃定。
悠悠山川闊，寸目羅萬景。
平生林野趣，疏放謝鞭警。
會期山月出，一嘯清夜永。
石竹
作者：張耒
朝代：宋

真竹乃不華，爾獨艷暮春。
何妨兒女眼，謂爾勝霜筠。
世無王子猷，豈有知竹人。
粲粲好自持，時來稱此君。
破幌
作者：張耒
朝代：宋

破幌一點白，卧知千里明。
低窗通雪氣，喬木尚風聲。
傳警軍城靜，鳴鐘梵剎清。
高眠尋斷夢，鄰樹已烏驚。
神宗皇帝挽詞三首·其一
作者：張耒
朝代：宋

獨化陶鈞運聖謨，八方寥廓入雄圖。
將軍已勒邊山頌，博士初修玉檢書。
西望忽驚新石闕，東來不是舊金輿。
編年誰秉丹青筆，流落周南一腐儒。
神宗皇帝挽詞三首·其三
作者：張耒
朝代：宋

風霆武略走夷蠻，雲漢文章著不刊。
萬世基扃傳夏啟，百年威德畏軒轅。
月游渭水儀空在，舞罷西陵淚未乾。
腸斷反虞歌徹後，滿山松栢夜霜寒。
神宗皇帝挽詞三首·其二
作者：張耒
朝代：宋

三百年成玉鼎丹，縞帷驚變紫宸班。
遺弓有淚哀何及，嘶馬無蹤去不還。
霜露無情金闕暗，山川常在石麟閒。
青衫曾賜當年桂，欲附龍髯不可攀。
神運殿望香爐天池等峰晚宿官廳明日早發
作者：張耒
朝代：宋

遠公不出山，坐受天龍供。
地祇敢愛寶，木石親輸送。
巖巖千年屋，山立屹不動。
風雲宿修梁，星斗近華棟。
亭亭碧香爐，薝蔔時自涌。
五雲嚴擁衛，天樂下鸞鳳。
神池閟寶象，光怪發巖洞。
誰能陟其巔，手攬湖龍鞚。
東堂黄金藏，龍像儼環拱。
蕭條亡國輦，拙樸昔誰用。
掃堂爲一睡，清極乃無夢。
思歸戒晨發，結束勤僕從。
鴻鐘振林莽，月落朝嵐重。
再往墮渺茫，猿鶴應嘲諷。
福昌
作者：張耒
朝代：宋

故苑芳華路已迷，連昌宮闕露沾衣。
繁華冠蓋當時事，戰伐山河萬古悲。
野色蒼凉新雨地，秋聲蕭瑟夕陽枝。
塵埃未有東歸計，天畔登臨且賦詩。
福昌南望
作者：張耒
朝代：宋

朝市推遷不復還，暮雲平野水潺潺。
山川寂寞繁華後，都邑蕭條魚鳥閒。
鶴柱千年無故老，仙棋一局換人間。
興亡今古知何極，莫向雍琴妄慘顔。
福昌官舍後絕句十首·其一
作者：張耒
朝代：宋

淮南梅柳想春還，怯見西州歲暮寒。
惟有看山心未厭，晴明終日在闌干。
福昌官舍後絕句十首·其一〇
作者：張耒
朝代：宋

清明山色到前簷，汩汩溪流聚小潭。
一榻竹窗晴晝睡，依依春夢入江南。
福昌官舍後絕句十首·其七
作者：張耒
朝代：宋

洛川春色幾時歸，漾漾清流照翠微。
日暖雪消沙岸軟，鴛鴦相對不驚飛。
福昌官舍後絕句十首·其三
作者：張耒
朝代：宋

無客門闌盡日扃，兩行喬木擁寒廳。
吏胥借問官何在，流水聲中看竹行。
福昌官舍後絕句十首·其九
作者：張耒
朝代：宋

不掃竹根藏筍茁，旋培殘雪擁蘭芽。
爲君更接櫻桃樹，付與春風換却花。
福昌官舍後絕句十首·其二
作者：張耒
朝代：宋

小園寒盡雪成泥，堂角方池水接溪。
夢覺隔窗殘月盡，五更春鳥滿山啼。
福昌官舍後絕句十首·其五
作者：張耒
朝代：宋

卧聽堂南布穀鳴，隴頭細麥已青盈。
殷勤謝汝催春種，我爲無田豈懶耕。
福昌官舍後絕句十首·其八
作者：張耒
朝代：宋

風吹春日下南山，尚有輕冰結暮灘。
何事鴛鴦故相守，清溪不怕夜棲寒。
福昌官舍後絕句十首·其六
作者：張耒
朝代：宋

翠竹留人不忍還，暖泉春漲已潺潺。
寄言山鳥休歸去，與爾同來樂此間。
福昌官舍後絕句十首·其四
作者：張耒
朝代：宋

漫與東風作主人，栽培花草伴閒身。
不辭伐竹成高架，收拾薔薇一片春。
福昌書事言懷一百韵上運判唐通直
作者：張耒
朝代：宋

戰國韓餘壤，王畿漢舊京。
南圍山峙秀，東泛洛浮清。
女几荒遺廟，宜陽認故城。
千秋迷佩玦，百戰有榛荆。
路失三鄉驛，崗餘世祖營。
山疑熊耳甲，墓記赤眉兵。
昌水行宮廢，穀州遺堞傾。
斷壕收劍鏃，耕隴得瑶瓊。
姬冢丘陵抱，韓祠草木平。
傳家亡譜牒，懷德薦牢牲。
峽勢開雙璧，川形畫一枰。
謀臣赤松友，詩客錦囊生。
莽莽繁華盡，悠悠井邑更。
興亡誰與弔，今古一傷情。
官舍連麋鹿，人家雜鼬鼪。
秋心悲杜宇，春候聽鶬鶊。
賓榻無談笑，塵鞍罷送迎。
平池宵檻影，萬竹曉堂聲。
放宕書千卷，栖遲歲再正。
野胥形矍掠，村隸語生獰。
脫粟供朝飯，孤豚計日烹。
里閭輕學校，兒稚駭冠纓。
最苦衝風隧，奔如萬戰輣。
木號驚浪涌，谷震疾雷轟。
日斷蘭香膊，雲藏子晉笙。
村鼙朝坎坎，樵斧暮丁丁。
鬢自年來白，顔因醉後頳。
齋庖誅野菊，幽佩紉秦蘅。
憶昔初知學，時豪計主盟。
討論披石室，咳唾視金籯。
宅與仁爲里，豐期道可耕。
蕩除秦漢垢，耨摘帝王英。
太史遺重補，騷歌韵再賡。
文潢無逆檝，談陣有降鉦。
戰苦心逾勇，鋒交敵喪勍。
决科聊筮仕，射策偶沽榮。
憔悴官曹冗，艱難禍難嬰。
流年惟涕淚，生事罄瓶罌。
乞米常空釜，烹藜不厭羹。
菅縣長劍澀，衣補舊圖橫。
波浪流萍遠，風霜客雁征。
憑誰能束縕，請地乞爲氓。
貧賤知何計，飄零復此行。
力微蛛紡織，謀拙繭纏縈。
大府多豪傑，何人問姓名。
采葑甘見棄，連彙敢圖亨。
已分微言默，羞將薄技呈。
清秋迴驥首，白日望鵬程。
調拙歌難和，工迂簴未成。
曳裾身阻闊，搔首歲崢嶸。
豈料鹽車困，親逢伯樂評。
屬文慚賈誼，受璧過虞卿。
夙昔傾賢譽，清時仰慶閎。
霜威留陛闥，忠望在寰瀛。
大澤疏源厚，明公藴德宏。
高文千錦麗，奧學萬箱贏。
前歲趨畿尉，青衫拜使旌。
心將言並厚，事與意俱誠。
毫髮聰明到，錙銖藻鑑精。
威嚴消隠慝，惠澤舞孤惸。
爽氣開秋鑑，清談扣佩珩。
霜空挂銀漢，仙露照金莖。
偉量謙常過，剛腸枉必爭。
川舟歸巨涉，天柱入高擎。
鱣墮開佳兆，經傳有舊黌。
簪纓光故物，堂構疊高甍。
顧步丹霄近，聯綿盛事并。
人間望鴻鵠，海浪引鯤鯨。
百吏瞻儀矩，連城受使令。
晏邊爭羨慕，膺御有光晶。
報國求賢急，搜才薦牘盈。
搜羅歸掌握，輕重付權衡。
律變遭寒黍，春催隠谷嚶。
陶埏皆作器，枯槁亦抽萌。
量度分尋尺，題評盡甲庚。
念勤寬僕僕，卹疾救惸惸。
合沓皆宗薦，綿蠻不歎鶯。
羈鴻安肅肅，微草獲菁菁。
哲匠深垂奬，非才惕自驚。
厚恩山岌嶪，高致玉錚鍠。
效報期銘骨，存誠過食苹。
庶幾鳴缶盎，萬一助韺䪫。
自古求知重，從來顧己輕。
木欣辭爨燼，珠喜辨魚睛。
歎慕身當銳，軒昂目暗瞠。
自存心鐵石，敢廢力蚊虻。
荒學重裨緝，繁文自補撐。
朝披枯竹簡，夜守短燈檠。
養木經荒圃，疏泉久涸泓。
博兼終氏鼠，禮問叔孫櫻。
陋每輕樊子，勤將比老彭。
中庸期慥慥，言行敢硜硜。
積累功成垤，輝華秀發瑩。
辛勤施耨穫，逸樂薦粢盛。
戴德千鈞重，撫躬方寸明。
登臨感身世，踴躍望門楹。
窮谷陰多雨，清溪晚放晴。
優游探物象，瀟洒付杯觥。
耿耿馳千里，區區布一鳴。
願迴韶濩聽，聊奏鐵錚錚。
福昌秋日效張文昌二首·其一
作者：張耒
朝代：宋

秋野無人秋日白，禾黍登場風索索。
豆田黄時霜已多，桑蟲食葉留空柯。
小蝶翩翩晚花紫，野鶉啄粟驚人起。
洛陽西原君莫行，秋光處處繫人情。
福昌秋日效張文昌二首·其二
作者：張耒
朝代：宋

黄葉蕭蕭秋水清，田中日午村雞鳴。
場邊九月禾黍熟，空原雉飛飽新穀。
棗籬蟲鳴村路曲，道邊古墳生野菊。
人稀田闊草茫茫，洛陽秋聲能斷腸。
福昌雜詠五首·其一
作者：張耒
朝代：宋

張翰飄然欲鱠鱸，周南久客意何如。
風悲故國荆榛地，日落空城雉兔墟。
明月搗衣聞洛杵，故人憑雁寄南書。
旅歌辛苦空彈鋏，誰念朝盤未食魚。
福昌雜詠五首·其三
作者：張耒
朝代：宋

乘雲飛去不辭家，女几荒祠一逕斜。
溪入亂雲鳴珮玦，樹蟠蒼石老龍蛇。
夜寒玉鏡懸清月，天碧霓衣曳彩霞。
陵谷易遷塵骨老，衰顔更欲服丹砂。
福昌雜詠五首·其二
作者：張耒
朝代：宋

東望川原拱別都，漢唐冠蓋已丘墟。
地橫嵩少雄中夏，天險轘轅困萬夫。
宮殿荒凉興廢恨，山河慘淡戰爭餘。
登臨不見淮南道，只有風塵滿客裾。
福昌雜詠五首·其五
作者：張耒
朝代：宋

滿目凄凉供客愁，斷霞殘照想滄洲。
風雲蕭瑟三川夜，星斗縱橫萬壑秋。
騎省衰遲空作賦，荆蠻留滯感登樓。
迷魂不待巫陽些，自有騷詞繼遠遊。
福昌雜詠五首·其四
作者：張耒
朝代：宋

天倚岡巒翠萬重，倚樓搔首更書空。
莓苔古屋荒秋雨，草木空山起夜風。
漢帛北來邀塞雁，楚招南望憶江楓。
塵埃流落悲生事，白髮年來擬見攻。
秀蔓
作者：張耒
朝代：宋

秀蔓依簷老，寒枝映屋疏。
寒暄候蟲報，昏旦老雞呼。
已飯新收稻，仍烹自種蔬。
鄰邦有佳釀，衝雨隔江沽。
秋
作者：張耒
朝代：宋

日落星稀河漢微，清秋一點水螢飛。
凉風白露愁先覺，可待梧桐報即知。
秋園
作者：張耒
朝代：宋

山蹊久不到，落葉滿秋園。
幽草自寒綠，晚花翹碧鮮。
鷄豚放斜日，鷗鷺下遙天。
閭里經過熟，居夷已一年。
秋園雜感
作者：張耒
朝代：宋

只今枯條罥衰蔓，異時密葉如翠葆。
執斤之子久睥睨，簸米待薪已除竈。
寄言青雲富貴人，金朱能得幾時好。
是非榮辱百不知，却輸頑鈍柯山老。
秋園雜感二首·其一
作者：張耒
朝代：宋

秋晚園林疏靜，天高風日明鮮。
中有搘筇病客，三杯卯酒醺然。
秋園雜感二首·其二
作者：張耒
朝代：宋

世事我深諳委，人生他自奔忙。
刻木牽絲作技，幾回弄罷凄凉。
秋夜
作者：張耒
朝代：宋

微雲淡月夜朦朧，幽草蟲鳴樹影中。
不待南城吹鼓角，桐聲長報五更風。
秋夜
作者：張耒
朝代：宋

月到啼蛩壁，風摇睡鵲枝。
秋來客不寐，遙夜漏何遲。
已近風霜節，寂無蚊蚋時。
天時只自爾，浪遣宋生悲。
秋夜寄遠
作者：張耒
朝代：宋

秋晚蕭條風露清，星河耿耿漏丁丁。
祇應新月頻相見，長向玉樓東畔生。
秋夜西崗聯句
作者：張耒
朝代：宋

城南遠人跡，蟲響最先秋。
河漢橫疑近，星辰爛不收。
露濃枝上月，風駛苑中籌。
下直身田野，相忘世馬牛。
市聲城郭夜，遙色草茅幽。
寂莫容還往，文章得獻酬。
天依閶闔轉，斗直未央留。
清洛東輸海，夷門北拱州。
寒燈知苦織，濁酒識窮愁。
飽食容高議，蒼顔愧薄遊。
黑貂寒事早，青史素心遒。
附驥容吾鈍，黄金試絡頭。
秋宮
作者：張耒
朝代：宋

帳額斕斑暗舊金，玉猊香重暖沈沈。
秋風宮殿梧桐老，暮雨樓臺簾幕深。
銀箭漏遲雞唱曉，綺窗人睡晝生陰。
無眠慣滴班姬淚，聽盡長安夜夜砧。
秋思
作者：張耒
朝代：宋

故人陳迹生蛛網，古殿苔深疊綠繒。
簷雨晚秋鳴槁葉，窗風深夜觸孤燈。
秋感二首·其一
作者：張耒
朝代：宋

秋日無遠暉，秋草無美姿。
殘蛩弔白日，寒鳥悲空枝。
時節一如此，余出悵安歸。
强歌不成音，還坐空涕垂。
感動百慮遊，觸心遂紛披。
棄捐勿復道，日暮眠吾帷。
秋感二首·其二
作者：張耒
朝代：宋

秋山多遠聲，日暮尤百態。
鳴風落高樹，清澗瀉寒瀨。
鳴蜩默誰憐，瘖死不償罪。
蛩啼獨不已，有愬未逢解。
天時激汝曹，寧自知進退。
吹噓成踴躍，芻狗忌撤祭。
庭空月宵掛，園冷露晨沛。
嗟哉心雖忘，俯事還感慨。
秋懷
作者：張耒
朝代：宋

秋雲晦清曉，密雨散迴風。
修然有嘉思，盥櫛臨青銅。
掃地靜如眼，妙香散浮空。
黄葵麗不驕，幽菊靜有容。
無車驚門雀，幽巷連蒿蓬。
老知飲無益，靜覺書有功。
晚木多美實，凉風驚候蟲。
問津竟何效，真愧圃與農。
秋懷十首·其一
作者：張耒
朝代：宋

西風吹前林，壯士中夜興。
感此歲月晚，白髮來無情。
少年讀詩書，意與屈賈爭。
口談霸王略，銳氣虹霓橫。
天衢白日開，致主皎丹誠。
豈懷富貴念，但愧稷契朋。
栖遲客淮海，憂患相纏嬰。
憔悴消壯氣，饑寒費經營。
心期與外物，易失常難并。
蕭條爲斗粟，貧賤洛陽城。
我生亦有命，榮辱復何驚。
但驚歲律遒，慷慨懷平生。
呼兒致濁酒，長嘯視青冥。
醉爲梁父吟，吟終誰爲聽。
秋懷十首·其一〇
作者：張耒
朝代：宋

吏散門寂寂，蟲鳴夜沉沉。
素壁上明月，凉風摇樹陰。
悲歌忽不愜，感歎涕盈衿。
寫此牢落懷，默坐彈鳴琴。
俗耳不好古，古人已非今。
悲哉曠四海，孑孑無知音。
秋懷十首·其七
作者：張耒
朝代：宋

悠悠春與秋，泯泯朝復夜。
濟時無遠圖，謀食阻高謝。
茫茫兩不可，默默私自咤。
疏弦無悅音，失路有迷駕。
孟軻竟迂闊，樊子欲耕稼。
古人不吾待，孑孑欲誰舍。
詩書頗完緝，官事幸休暇。
聊從心所樂，此外曷足藉。
秋懷十首·其三
作者：張耒
朝代：宋

夜靜四聽絕，蟋蟀鳴我堂。
知時爾雖早，嘖嘖竟何傷。
西風肅萬木，百物皆摧藏。
爾豈不自得，悲鳴訴中腸。
寒衣已在椸，紈扇委空床。
豳詩嗟婦子，入處謹風霜。
而我獨何成，遠遊悲異鄉。
出處兩無策，感時空慨慷。
秋懷十首·其九
作者：張耒
朝代：宋

秋風從西來，百草隨委棄。
如何中庭花，粲粲濯朝霽。
雖懷遲暮感，獨秀亦云異。
炎凉各一時，豈必桃李貴。
遲功有暮祉，銳進或先退。
由來一氣耳，瑣屑何足計。
秋懷十首·其二
作者：張耒
朝代：宋

飄風激浮雲，飛雨來若注。
絺衣逼新凉，感此歲云暮。
高堂有華簟，坐覺顔色故。
人情隨炎凉，興廢一何屢。
鮮鮮中庭菊，華葉日敷布。
可憐摇落中，爾獨傲霜露。
官閑隨俗念，歲晚無歡趣。
惟與青山期，晴明躡芒履。
秋懷十首·其五
作者：張耒
朝代：宋

蟲鳴一何悲，竟夕不能已。
缺月能幾何，光輝還暫爾。
青燈照床帷，解带偃宵寐。
勞勞隨朝日，既夕聊此憩。
是非競賢否，榮辱爭賤貴。
紛然無時停，膏火互煎沸。
區區竟何有，俯仰終一世。
癡兒自驕玩，達者已高逝。
無營謝巧械，咋舌笑愚嗜。
猶須多貯酒，遲暮聊卒歲。
秋懷十首·其八
作者：張耒
朝代：宋

原野日遼闊，南山疏亭亭。
夏雲斂氛翳，秋木呈疏明。
幽居苦不樂，展步乘朝晴。
嗟我無羽翼，何由躡崢嶸。
神仙雖誕漫，可以忘俗情。
乘桴古亦有，况復凌滄溟。
浮生既有限，散誕煩冠纓。
黄精若可採，高揖吾其行。
秋懷十首·其六
作者：張耒
朝代：宋

西風掃黄葉，零落委我前。
閉門無來客，空床過午眠。
床頭亦何有，狼籍古人編。
琳瑯巧言語，照輝後世傳。
餘榮更何恃，朽骨但茫然。
悲哉事無益，辛苦勞生前。
嗟我方病此，詩書費雕鎸。
知愚不自已，既痼何由痊。
霜梧夜槭槭，寒菊朝娟娟。
胡爲不飲酒，戚戚愁吾年。
秋懷十首·其四
作者：張耒
朝代：宋

歲暮無所爲，官門聊飲酒。
家貧乏肴果，擷蔬不盈手。
要歸一醉爾，甯復計薄厚。
頹然几案間，樗散忘宇宙。
古來痛飲人，可是耽醇酎。
由來困寂寞，聊此娛昏晝。
紛紛眼前物，泯泯胸中垢。
當其暫忘去，快若免介胄。
蕭蕭風入簷，皎皎月當牖。
歌罷興已闌，感歎還搔首。
秋懷次韵晁應之三首·其一
作者：張耒
朝代：宋

木落晚風急，宵凉侵暑衣。
有期惟向老，無計未成歸。
只益顛毛脫，還從髀骨肥。
感時仍弔古，回首意多違。
秋懷次韵晁應之三首·其三
作者：張耒
朝代：宋

清秋萬里興，力疾上層臺。
歲熟雉兔飽，風高榆柳摧。
晚篁元自綠，幽菊爲誰開。
寂寞無人問，鄉書久不來。
秋懷次韵晁應之三首·其二
作者：張耒
朝代：宋

衰鬢不堪洗，病軀先覺陰。
天寒白日短，歲暮亂山深。
薄酒醒無力，危弦奏不禁。
謀身老逾拙，三聽洛陽砧。
秋日
作者：張耒
朝代：宋

隕葉鳥不顧，枯莖蟲莫吟。
野荒田已穫，江暗夕多陰。
夜語聞山雨，無眠聽楚砧。
敝裘還補綻，披拂動歸心。
秋日二首·其一
作者：張耒
朝代：宋

一庭秋色清如水，籬落蕭條日脚殘。
忽憶淮陽舊庭院，出鄰高葉翠梧寒。
秋日二首·其二
作者：張耒
朝代：宋

黄簾朱戶狹洞房，何事易知獨難忘。
相思故人雲間月，凉夜皎皎出東廂。
秋日即事三首·其一
作者：張耒
朝代：宋

支離卧病不知秋，暑退初驚大火流。
蟋蟀知時鳴近壁，銀河照夜直當樓。
秋日即事三首·其三
作者：張耒
朝代：宋

蕭蕭衰草傍牆生，中有寒蟲白日鳴。
秋物荒凉禾稼熟，悠悠驅馬水邊行。
秋日即事三首·其二
作者：張耒
朝代：宋

蕭條歲晚搔雙鬢，流落天涯念舊遊。
惟有醉來心暫展，無錢沽酒合長愁。
秋日同文館詩·其一
作者：張耒
朝代：宋

騎列千床直，雲羅萬卷齊。
舒妍交孔翠，爭味雜柤梨。
白日諸侯貢，青春天老題。
秋清文酒健，莫歎羽林閨。
秋日同文館詩·其三
作者：張耒
朝代：宋

六街分夜鼓，鄰屋報朝雞。
寒引秋初老，天將斗轉西。
滯留聊飲酒，談笑亦分題。
須信家居樂，休嫌窮巷泥。
秋日同文館詩·其二
作者：張耒
朝代：宋

聲鳴皆出谷，觜距各爭場。
鐵網收明月，霜鋩倒豫章。
湛恩終錫宴，優禮合焚香。
最苦讎書客，消愁頼杜康。
秋日喜楊介吉老寄藥
作者：張耒
朝代：宋

閒坊遠市聲，終日掩衡門。
惟有風中葉，蕭騷終日聞。
午枕不成寐，起坐無與言。
喜開故人書，珍藥幸見存。
其方受仙聖，其效未易論。
豈惟蠲沉痾，庶可輔本根。
珍重復珍重，厥價萬璵璠。
永年未可冀，庶保無夭昏。
秋日憶家
作者：張耒
朝代：宋

汩汩流光長遠客，年年秋至是離家。
孤城入夜寒更迥，霜月滿天歸夢賒。
摵摵老桐風後葉，娟娟疏菊雨殘花。
茅簷布被猶無力，長走塵埃真可嗟。
秋日晨與寄楚望
作者：張耒
朝代：宋

夜雨霽清曉，浮雲散凉川。
幽人理青髮，汲彼石井泉。
焚香展素帙，持珠諷妙言。
晨暉淡悠揚，秋霞麗紺天。
萎花開露餘，孤葉零風前。
感此芳節晚，長嘯心悠然。
傾觴散滯念，粲菊留華年。
牢落歲暮心，非君誰與宣。
秋日曬古城
作者：張耒
朝代：宋

秋日曬古城，西風振塵埃。
出門何所之，壞道連蒿萊。
飛鳴雞犬稀，破屋枯壕隈。
老圃理蔬畦，晚甲瘦未開。
輸人暮出城，栖鴉一一回。
悵然心不怡，歸坐勸一杯。
秋日有作寓直散騎舍
作者：張耒
朝代：宋

黄省文書分道山，靜傳鐘鼓建章閒。
天邊玉樹西風起，知有清秋到世間。
秋日游柯市
作者：張耒
朝代：宋

柯市漁樵暮，游人落落稀。
肩禾新穫野，炷火欲鳴機。
草木經寒雨，川原淡夕暉。
北歸吾敢必，身世正多違。
秋日獨酌懷榮子邕
作者：張耒
朝代：宋

新秋一盃酒，風雨早凉天。
眷言西鄰友，咫尺莫能前。
豈無病羸馬，泥滑不勝鞭。
端居何爲者，落寞掩書眠。
高柳颯已疏，碧草留餘鮮。
衰懷感徂節，客舍悲流年。
孤吟誰與和，獨酌還醒然。
新晴野路乾，期子南山邊。
秋日登海州乘槎亭
作者：張耒
朝代：宋

海上西風八月凉，乘槎亭外水茫茫。
人家日暖樵漁樂，山路秋晴松栢香。
隔水飛來鴻陣闊，趁潮歸去櫓聲忙。
蓬萊方丈知何處，烟浪參差在夕陽。
秋晚
作者：張耒
朝代：宋

日轉秋庭樹影斜，風來粉蝶勝悲笳。
祇應宋玉秋來夢，常在牆東阿子家。
秋晚
作者：張耒
朝代：宋

鳥栖林已靜，門掩吏家歸。
黄葉雨中盡，鳴蟲霜後微。
塵凝經暑扇，貂敝早寒衣。
頼有清尊酒，山爐徹夜圍。
秋曉
作者：張耒
朝代：宋

老人不睡秋夜長，五更鼓角鳴東堂。
悲蛩床下欲無語，黄葉瓦清新有霜。
雁聲相應江南北，斗杓欲下天中央。
老人山尊有美酒，岸巾先酌一杯嘗。
秋末圭竇齋前菊盛開賦得絕句時秬出未歸
作者：張耒
朝代：宋

幽齋誰與破窮愁，蜀錦當軒爛不收。
白帝屬車千萬乘，玉輪金轂照清秋。
秋池
作者：張耒
朝代：宋

平生落寞意，况此秋池側。
寒水靜無波，衰荷委餘碧。
蕭蕭動風鬢，照影感新白。
來往雙浴鳬，爾生真自得。
秋移宛丘牡丹植圭竇齋前作二絕示秬秸和·其一
作者：張耒
朝代：宋

共我辭家似旅人，栽培莫怪倍殷勤。
明年太昊城中色，來作齊安江上春。
秋移宛丘牡丹植圭竇齋前作二絕示秬秸和·其二
作者：張耒
朝代：宋

千里相逢如故人，故栽庭下要相親。
明年一笑東風裏，山杏江桃不當春。
秋興
作者：張耒
朝代：宋

薄雲蔽日晚悠悠，簷雨蕭蕭急未收。
佳樹已彫今歲葉，西風還是去年秋。
蹉跎不奈時驚客，牢落惟憑酒散愁。
多病支離欣得睡，晚來凉氣滿衾裯。
秋興三首·其一
作者：張耒
朝代：宋

八月禾黍熟，登高望川原。
山河豁清霽，風日開明鮮。
晴光散草木，餘爽厲淵泉。
飄飄孤飛鶻，擊搏無留拳。
幽獨感摇落，端居驚歲年。
誰爲知心者，頼有濁醪賢。
秋興三首·其三
作者：張耒
朝代：宋

寒日在東屋，鄰家晚雞啼。
闌班黄葉地，白日蟲鳴悲。
揚揚舊香草，白露彫華姿。
雖悲就摇落，所喜實離離。
幽雅敘衣食，備寒戒先期。
薪芻既收斂，酒醴亦時施。
嗟我無一廛，薄游倦東西。
眷言及農畝，歲晚空咨嗟。
秋興三首·其二
作者：張耒
朝代：宋

秋日照荆榛，空山莽蕭索。
人稀雞犬閑，古道轉城脚。
旗亭數家市，炊烟起籬落。
牛羊暮求羣，歸烏紛落泊。
菅麻已在漚，黍稷行可獲。
歲豐農工勤，膏火通夜作。
嗟余何爲者，愧與衆同樂。
南畝亦易謀，咄嗟我力薄。
秋蔬
作者：張耒
朝代：宋

荒園秋露瘦韮葉，色茂春菘甘勝蕨。
人言佛見爲下箸，芼炙烹羹更滋滑。
其餘瑣屑皆可口，蕪菁脆肥薹葅辣。
藏鞭雛筍纖玉露，映葉乳茄濃黛抹。
已殘枸杞只留枿，晚種萵苣初生甲。
南來食魚忘肉味，久思吾土牛羊茁。
軟炊一飽老有味，痛飲百壺今不說。
蒲團齋罷欠伸時，自覺少年心解脫。
秋蕊香
作者：張耒
朝代：宋

簾幕疏疏風透。一線香飄金獸。朱闌倚遍黃昏後。廊上月華如晝。別離滋味濃於酒。著人瘦。此情不及牆東柳。春色年年如舊。
秋蚊
作者：張耒
朝代：宋

江城落木已窮秋，病客初寒欲襲裘。
暗室飛蚊猶撲面，不知天上火西流。
秋雨
作者：張耒
朝代：宋

階下梧桐樹，芳菲亦已休。
歲時驚病客，風雨送清秋。
栖鳥歸何晚，鳴蟲響漸收。
蕭蕭寒色暮，吹作夜深愁。
秋雨二首·其一
作者：張耒
朝代：宋

南山雲起滿庭陰，簾幕初凉七月深。
桃子壓枝桐葉老，連綿風雨作愁霖。
秋雨二首·其一
作者：張耒
朝代：宋

急雨凄風未肯晴，牆陰先報候蟲鳴。
掃除暑氣驅三伏，催促秋聲向五更。
美酒若能斟靖節，二毛偏解著潘生。
醉來真有無窮意，老去何勞浪自驚。
秋雨二首·其二
作者：張耒
朝代：宋

陋巷柴門揜寂寥，一窗風雨晚蕭蕭。
清秋漸冷尤宜懶，閒日苦長無處消。
烏几青筇扶病弱，素琴黄卷伴逍遙。
交朋南北音書隔，雖有芳樽誰可招。
秋雨二首·其二
作者：張耒
朝代：宋

離披衰柳已無蟬，黄葉閉門風雨天。
陶令無錢難得醉，竹窗過午枕書眠。
秋雨小酌贈賈七
作者：張耒
朝代：宋

出門秋雨泥漫漫，嗟我后土何時乾。
官曹事休歸舍卧，破屋淅淅西風寒。
弱妻傾榼勸我起，稚子笑語爭杯盤。
我生樂事但如此，爲爾一醉愁腸寬。
仕途翩翩鬭巧捷，華裾鮮縠相追攀。
老來百事覺羞恥，懶伴兒女塗鉛丹。
賈郎豪華獨異我，粉腮玉指雙鴉鬟。
清眸侑酒醉百盞，肯咀貧甕寒虀酸。
堂前菊花日以好，落砌槭槭梧桐殘。
當謀痛飲待九日，豪氣一壓龍山桓。
秋雨書事
作者：張耒
朝代：宋

荏苒歲云暮，空山朝夕陰。
可堪連日雨，併作晚秋霖。
蕭颯三川合，凄凉八月深。
衰荷啼卧水，怨葉泣辭林。
徑滑蓬蒿長，庭荒苔蘚侵。
遠聲連促織，疏滴和清砧。
燈暗殘更夢，閨寒向曉衾。
沾衣貧路客，啼苦失巢禽。
天接崗巒近，雲連草樹深。
川容千仗肅，溪力萬艘沉。
紅濕梨垂頰，黄沾菊破金。
苑荒懷古恨，樓遠望鄉心。
碧漲池中浪，青藏雲外岑。
客城陰燐走，敗舍濕蝸尋。
騎省驚衰颯，荆州嘆滯淫。
恨饒經暑扇，冷入補衣針。
懶學書高閣，驅愁酒細斟。
離憂殊未闋，悵望一長吟。
秋雨獨酌三首·其一
作者：張耒
朝代：宋

秋陰不可解，澍雨忽連朝。
貧居庭除狹，漲潦時驚飄。
老夫凌晨起，山木鳴蕭蕭。
開門買野菜，菘薤喜新苗。
鄙人晚耽佛，像設如僧寮。
焚香翻貝葉，禪誦安不勞。
日高出道場，傾蓋盈山瓢。
醺然知體暢，誰共此逍遙。
秋雨獨酌三首·其三
作者：張耒
朝代：宋

陰雨何可處，樂事頼尊中。
泥濘不可出，潔掃一畝宮。
氣平憂患失，目凈塵滓空。
誰知環堵間，樂事殊未窮。
老人飽諳事，未易勤其胸。
兒曹方蜩螗，幾見弄伎工。
惟有尊中物，於人差有功。
不解作悲秋，吾師柴桑翁。
秋雨獨酌三首·其二
作者：張耒
朝代：宋

羲和隔重雲，不復知下土。
商羊何爲者，得時方鼓舞。
老人閑不出，秋草生環堵。
況茲陰霖時，塊坐誰與語。
江人雨不魚，魴鯉不登俎。
晨烹亦何有，藜藿恣烹煮。
壺中有芳春，造物不得與。
一醉興未終，連延忽三舉。
秋風三首·其一
作者：張耒
朝代：宋

秋風蕭蕭洛川渡，水碧沙寒飛白鷺。
波頭伐木欲成梁，落日樵蘇下山去。
山頭九月雪一尺，山民燃薪當襦袴。
石田收薄婦子饑，歲晚苦寒安可度。
秋風三首·其三
作者：張耒
朝代：宋

昏鴉歸栖暮天迥，新月娟娟水中影。
秋聲索索起桑麻，古道人歸烟火靜。
公庭吏稀霜樹老，藥檻雨多幽菊盛。
山家生事飽諳知，野果村醪遣朝暝。
秋風三首·其二
作者：張耒
朝代：宋

秋風蕭蕭吹野桑，田家黍稷初登場。
雉肥兔飽鷹隼健，水落沙冷魚龍藏。
長淮烟波渺千里，悵望搔首山川長。
二年薇蕨苦不飽，長安裘馬多輝光。
秋風謠
作者：張耒
朝代：宋

秋風起，秋雲高。
連山草木如波濤，大江蕩潏魚龍逃。
羲和奔忙日車逸，八柱傾側恐不牢。
柯山老人揜蓬茅，畏寒理我舊縕袍。
粗餐在盤有濁醪，醉飽高卧從呼號。
秦兵部書堂
作者：張耒
朝代：宋

丈人憐我厚，許與過常情。
身世已迂闊，功名何敢爭。
笑談忘晚輩，樽俎罄生平。
欲斸臨淮地，從公老此生。
種圃
作者：張耒
朝代：宋

僦舍亦爲圃，從人笑我癡。
自求佳草木，仍補小藩籬。
吾事正如此，人生聊自怡。
霜松未及尺，獨我見奇姿。
種芭蕉
作者：張耒
朝代：宋

幽居玩芳物，自種兩芭蕉。
空山夜雨至，滴滴復蕭蕭。
凉葉泛朝露，芳心展夕飈。
東堂日虛靜，秀色慰無聊。
種薤
作者：張耒
朝代：宋

薤實菜中芝，仙聖之所嗜。
輕身彊骨幹，却老衛正氣。
持錢易百本，僻處多隙地。
雨餘土壤滋，栽植勤我隸。
今年時澤足，灌汲免遠致。
朝畦已芬敷，零落發鮮翠。
嗟余百不偶，六尺自知愧。
雖甘老支床，同願壽閱世。
晨餐入匕筯，美不儷羹胾。
神農豈欺予，魏姥有前誌。
窺園
作者：張耒
朝代：宋

吾老懶讀書，得閒嘗窺園。
愛此千樹雪，高低不勝繁。
衝風掠之去，頗已隨沙塵。
感之可奈何，我豈土木人。
畏病不飲酒，已慚嵇阮真。
淡泊非衆嗜，自娛難及賓。
獨遊還獨吟，魚鳥與我親。
悠哉山林趣，媿此簪纓身。
立春三首·其一
作者：張耒
朝代：宋

天上春來誰報人，江山氣象一時新。
懶將白首簪幡勝，壽酒三杯慰逐臣。
立春三首·其三
作者：張耒
朝代：宋

蒼龍闕角回金斗，文德門南散曉班。
車馬紛紛殘雪裏，鏤銀剪綵舞新幡。
立春三首·其二
作者：張耒
朝代：宋

風光先著竹間梅，和氣應從九地回。
桃李滿園渾未覺，微紅先向寶刀開。
立秋二首·其一
作者：張耒
朝代：宋

西風嫋嫋木颼颼，身在江湖北岸州。
自古楚人詞最好，爲君重賦竟陵秋。
立秋二首·其二
作者：張耒
朝代：宋

對酒聊同楚人醉，哦詩惟聽越吟聲。
洞庭北岸孤城下，落月西風聽曉鶯。
立秋後便凉詩示秬等
作者：張耒
朝代：宋

暑別齊紈知有日，秋生蘄竹果如期。
月明半夜似相覓，角怨五更知爲誰。
風露滿天河轉後，江山千里雁來時。
短檠莫倦親燈火，又見槐花黄滿枝。
竟陵僦舍仍有小園景物頗佳
作者：張耒
朝代：宋

荒凉臺閣追隨事，懶慢江河放逐臣。
應是主人憐寂寞，僦居仍有小園春。
竟陵夢野亭在子城西南角一目而盡雲夢之野最爲郡中之勝
作者：張耒
朝代：宋

高甍巨桷壓城闉，平視如將七澤吞。
幾度春光招宋玉，碧闌干外獨消魂。
竟陵酒官舍北有數步草歲寒霜落猶鬰然也予爲障其風霜暮冬尚自如一日大火焚舍無遺復往尋草不復有矣
作者：張耒
朝代：宋

爲愛牆隅芳草色，故遮霜霰待新春。
火燒雨洗尋無處，祇有東風吹舊塵。
章華
作者：張耒
朝代：宋

長恨章華亦陋夫，周秦僅可勝登徒。
誰知南楚仍窮巷，骨像何妨自應圖。
端居二首·其一
作者：張耒
朝代：宋

舍東日初上，堂南雪已消。
鳥聲弄新霽，春風動柳條。
學道心未降，端居生寂寥。
佳人不可挹，芳物爲無聊。
夕扉還自掩，彎月已翹翹。
黯黯長安夜，愁思悵迢迢。
端居二首·其二
作者：張耒
朝代：宋

餘寒羞老木，慘淡氣未平。
王國富車馬，士女競新正。
風埃息九陌，紈綺艷重城。
燈稀夕烟重，斗轉夜寒生。
倚楹復何待，依依空復情。
竹
作者：張耒
朝代：宋

自吾居山中，默默無與歡。
朝晡誰相對，頼此青琅玕。
堂東一畝池，遠分西澗泉。
蕭蕭一萬竿，結根護池壖。
婉婉翠鳳凰，舞風照清瀾。
微飆自天來，新佩鳴已喧。
王子骨已朽，後來豈有賢。
諒非聾與盲，敢慢回與騫。
灌溉養春茁，芟除去其繁。
終日淡相對，俗車無至門。
竹堂
作者：張耒
朝代：宋

誰道清貧守冷官，遶家十萬翠琅玕。
直應流水深相與，不待清風已自寒。
學得鳳鳴真自許，化成龍去不終蟠。
知君何世無來者，可是王郎獨與歡。
答仲車
作者：張耒
朝代：宋

先生居山陽，時事不挂齒。
讀書逾五車，不肯著一字。
今朝苦歎嗟，告我將老矣。
我意與子殊，欲去依禪子。
籠鷹詞
作者：張耒
朝代：宋

八月穫黍霜野空，蒼鷹羽齊初出籠。
劍翎鈎爪目如電，利吻新淬龍泉鋒。
少年臂爾平郊去，草動人呼躍寒兔。
竦身下擊霹靂忙，毛逐奔風血濡距。
爾能搏兔不能食，未飽中腸行復擊。
主人厭兔爾尚饑，一生不快爲人役。
蒿間黄雀鳴啾啾，饑啄野粟心無求。
賦形雖小技能薄，不受羈縻得自由。
糶官粟有感
作者：張耒
朝代：宋

持錢糶官粟，日夕擁公門。
官價雖不高，官倉常若貧。
兼并閉囷廩，一粒不肯分。
伺待官粟空，騰價邀吾民。
坐視既不可，禁之益紛紜。
擾擾田畝中，果腹才幾人。
我欲究其源，宏闊未易陳。
哀哉天地間，生民常苦辛。
納凉
作者：張耒
朝代：宋

靡靡春事退，寂寂夏日長。
日西騎馬歸，卧此北戶凉。
官事幸休逸，甘爲白頭郎。
朝出暮還家，悠悠愧路旁。
所欣藥物靈，頗覺疾病康。
幸免三已慍，敢希五饋漿。
難堪七有餘，不過三已嘗。
呼兒且糲食，貧固士之常。
索莫
作者：張耒
朝代：宋

索莫歸未得，閒雲還滿空。
愁吟對寒月，不睡到晨鐘。
衣喜初冬寄，書憐手自封。
何當聽夜雪，暖酒夜爐紅。
紹聖甲戌侍立集英殿臨軒試舉人作此兩絕·其一
作者：張耒
朝代：宋

春來小殿雪初殘，曉日曈矓未破寒。
黄繖當軒公事退，君王緩步侍臣闌。
紹聖甲戌侍立集英殿臨軒試舉人作此兩絕·其二
作者：張耒
朝代：宋

弱歲干名翰墨場，春寒摇筆試西廂。
茫然二十年間事，還著春衣侍玉皇。
紺碧
作者：張耒
朝代：宋

紺碧遙空秋意生，深簷當午暑風清。
老翁睡起支頤坐，初聽新蟬第一聲。
絕句
作者：張耒
朝代：宋

亭亭畫舸繫春潭，直待行人酒半酣。
不管烟波與風雨，載將離恨過江南。
絕句
作者：張耒
朝代：宋

伏暑新除風露清，五更山舍一雞鳴。
幽人枕上朦朧睡，卧看東岡次第明。
絕句
作者：張耒
朝代：宋

坐局歸來已暮鐘，濛濛寒雨濕裘茸。
正須牆下一壺酒，不怕江頭三日風。
絕句
作者：張耒
朝代：宋

竟陵秋色清如水，客舍飄梧墜晚階。
已掩重門風葉定，玉鉤還向玉人來。
絕句
作者：張耒
朝代：宋

雨麥渾漫壠，風梅已退粧。
高鴻望燕塞，飛疾不成行。
絕句三首·其一
作者：張耒
朝代：宋

藹藹晴郊花氣浮，午窗正睡擁駝裘。
覺來鳥雀茅簷靜，屋角春風怒未休。
絕句三首·其三
作者：張耒
朝代：宋

淮上春風萬鼓鼙，落帆舟泊岸邊磯。
喧喧野市殘陽裏，沽酒携魚客散歸。
絕句三首·其二
作者：張耒
朝代：宋

照水輕明楊柳芽，隔林相映占巢鴉。
東風香草城邊路，到處人家盡是花。
絕句九首·其一
作者：張耒
朝代：宋

天高列岫出林外，霜落大江流地中。
晚日橋邊數歸牧，牛羊部分聽兒童。
絕句九首·其七
作者：張耒
朝代：宋

讀書老眼苦眵昏，茗飲無端遣夢魂。
到處相逢真可喜，祇應酒是好知聞。
絕句九首·其三
作者：張耒
朝代：宋

曉起山鴉噪作團，西園霜木倚空寒。
風高斷雁呼前伴，雨止歸雲赴舊山。
絕句九首·其九
作者：張耒
朝代：宋

歲弊寒驕風落山，卧聽園木怒濤翻。
去年慈德門東雪，永夜宮廊喝探喧。
絕句九首·其二
作者：張耒
朝代：宋

樹頭三唱雞賓日，門外斜行雁寄書。
十月江城霜霰薄，滿山林葉亂藍朱。
絕句九首·其五
作者：張耒
朝代：宋

空山風雨冷蓬茅，晨起幽人理縕袍。
深閉衡門且無出，濕雲如墨怒江號。
絕句九首·其八
作者：張耒
朝代：宋

黄葉桑林赤土岡，蓬茅小逕度牛羊。
似聞流乞之唐汝，歎息何人爲發倉。
絕句九首·其六
作者：張耒
朝代：宋

老去不禁茶力悍，兩甌破盡五更眠。
月團三百真魔物，欲乞當壚當酒錢。
絕句九首·其四
作者：張耒
朝代：宋

千林黄葉總飛霜，寂歷疏梅未肯妝。
誰信輪囷卧山木，心知九地有微陽。
絕句二首·其一
作者：張耒
朝代：宋

翠潤園林草木長，春歸積雨滿芳塘。
更無一點殷紅色，葉底青梅已可嘗。
絕句二首·其一
作者：張耒
朝代：宋

萱草開時燕引雛，石盆雨滿長菖蒲。
但令甕有賢人酒，何用門迎長者車。
絕句二首·其一
作者：張耒
朝代：宋

風掉浮烟匝地回，雨將濃翠撲山來。
晚凉樓角三吹罷，夕照江天萬里開。
絕句二首·其二
作者：張耒
朝代：宋

晴江水滿長菰蒲，野鴨鵁鶄欲哺雛。
誰爲寄聲沙塞雁，春來朔野定如何。
絕句二首·其二
作者：張耒
朝代：宋

荒山岑寂晚雞號，獨閉衡門守一瓢。
風雨似秋君莫怪，容愁逢處易蕭條。
絕句二首·其二
作者：張耒
朝代：宋

門前山樹插雲青，雨足山前稻水平。
桑柘半空蠶事了，綠陰深處囀殘鶯。
綵花
作者：張耒
朝代：宋

清寒带雪未成春，可得芳菲早向人。
須遣艷陽歸掌握，故教桃李及芳辰。
縣齋
作者：張耒
朝代：宋

只合門如野叟家，市朝聲利苦喧嘩。
但知得醉頻沽酒，何處逢春不見花。
暗樹五更雞報曉，晚庭三疊鼓催衙。
知君宰邑端無事，吟笑何妨到暮鴉。
罔沙阻風
作者：張耒
朝代：宋

大江春風浪如屋，客舟迎風罔沙宿。
連檣接舵古岸傍，岸頭無人春草綠。
船頭日出炊烟起，買魚携菜來就市。
漁人水惡不出門，蕭條野市無雞豚。
堤邊紙錢灰若雨，沽酒賽神巫降語。
南人艇子不避風，橫江五兩翩翩去。
美哉
作者：張耒
朝代：宋

美哉洋洋清潁尾，西通天邑無千里。
舸𦩆大艑起危檣，淮潁耕田歲收米。
茫茫陂澤带平原，古時溝澗還相連。
昔人屯田戍兵處，今人阡陌連丘墓。
今年雨足種麥多，北風吹葉鳴空柯。
高城回望鬰嵯峨，豐年閭井聞笙歌。
河邊古堤多老柳，去馬來船一回首。
百年去住不由人，歲暮天寒聊飲酒。
老舅寓陳諸况不能盡布以二詩代書得閒爲和佳也·其一
作者：張耒
朝代：宋

欲知老子居陳事，古寺蕭條屋數楹。
幸免絕糧慚孔聖，更無環堵羨淵明。
參差拙句何曾是，寵辱浮雲無可驚。
斷送光陰須美酒，惟應此事費經營。
老舅寓陳諸况不能盡布以二詩代書得閒爲和佳也·其二
作者：張耒
朝代：宋

浮生已老付悠悠，未免饑寒目下憂。
全仗黄庭能却老，那堪白髮更悲秋。
所欣耳界常清浄，漸放心君得自由。
壘塊苦消消未盡，每逢風月亦閒愁。
耒嘗病痹親友以酒爲戒作小詩戲答
作者：張耒
朝代：宋

離騷僅得比痛飲，旨酒何曾廢善言。
因病細斟尤有味，無人獨酌亦成歡。
何須巾漉醅浮螘，不待杯邀月入樽。
但看井眉瓶作土，鴟夷仍自穩隨軒。
耒將之臨淮旅泊泗上屬病作迎候上官不敢求告比歸尤劇疏拙無以自振但自憫歎耳
作者：張耒
朝代：宋

謀身不解免飄蓬，零落孤舟西復東。
雙鬢雖青應早白，病顔更醉不成紅。
崎嶇避俗人難合，憔悴多愁疾易攻。
蓴菜碧鱸秋正美，步兵終欲向江東。
耒病臂比已平獨挽弓無力客言君爲史官何事挽弓戲作此詩
作者：張耒
朝代：宋

君不見吾鄉少年曹子桓，文章七步相後先。
有時擲筆事弋獵，邀輕截駿馳平原。
濊貊名弓燕代馬，射雉歸來燕清夜。
一聞驚倒荀令君，何物書生乃知射。
我雖把筆笑腐儒，束腰待懸玉鹿盧。
自從病臂憂親友，百嗜爲之心一枯。
降癘無名天悔禍，奪之而與復完軀。
但慚未使杯安肘，猶負當年門掛弧。
便使凄凉身未伏，略聞弓馬氣猶粗。
莫謂早衰須袖手，將軍臂折尚平吳。
聞子瞻嶺外歸贈邠老
作者：張耒
朝代：宋

今晨風日何佳哉，南極老人度嶺來。
此翁身如白玉樹，已過千百大火聚。
望天留之付真主，世間毒烈計已誤。
柯山潘子應鼓舞，與子異時從杖屨。
聞紅鶴有感
作者：張耒
朝代：宋

東風吹曉麥青青，柯山樹頭紅鶴嗚。
窗間夢斷客歎息，憶我去年臨汝城。
平池朱閣花如雪，峴山少室兩奇絕。
豈知崎嶇黄土崗，茅屋蘆籬風雨折。
殷勤寄語望嵩樓，此身强健會重游。
陳跡再尋難料得，正如三到舊黄州。
聞蘇先生除校書郎喜而爲詩并招王子中
作者：張耒
朝代：宋

績溪仙翁若秋鶴，有喙不向腥羶啄。
幾年戢翼大江南，下看紛紛飛燕雀。
親携杖拂呵禪祖，自伐松根出靈藥。
世人真自爲公忙，公寧有意人間樂。
嗣皇繼明登俊彥，詔遣讎書天祿閣。
江山氣象滿收貯，傾倒歸來開萬橐。
咸韶無聲嗟已久，野鼓羌弦自宮角。
當令鸞鳳見文章，却遣丘陵仰山嶽。
王郎蕭蕭好文筆，一世清名推衛樂。
嶺頭梅發始辭家，坐見長安秋葉落。
滯留窮縣許過我，季心不負千金諾。
何爲歲晚尚遲留，庭下寒篁還解籜。
我老栖栖亦何事，一官未足充藜藿。
讀書把筆工無益，執板折腰心已怍。
頑疏一味難鞭警，妙道多生欲穿鑿。
惟君所事與我同，他日相從鄭君學。
聞蛩二首·其一
作者：張耒
朝代：宋

晚風庭竹已秋聲，初聽空階蛩夜鳴。
流落天涯聊自得，今宵爲爾感平生。
聞蛩二首·其二
作者：張耒
朝代：宋

二年江海轉萍蹤，白髮蒼顔換舊容。
新月窺簾風動竹，宣城今夜又聞蛩。
聞蛩有感
作者：張耒
朝代：宋

遙夜飛螢動秋思，獨卧空山驚晚歲。
可堪六月已聞蛩，日暮咿咿響庭際。
關河多風氣蕭索，碧樹先秋早摇落。
鳴機夜織常怨寒，白紵吳衫苦輕薄。
年年促織誰最悲，堂上美人愁翠眉。
清砧搗練對殘月，玉筯啼紅裁遠衣。
唐風詩人勸其主，行邁苦遲嗟歲暮。
山城聽汝已三年，三年白髮多於故。
飄飄秋夢到江湖，我欲東歸鱠碧鱸。
安能爲爾將雙淚，歲歲風前沾客裾。
聞邠老下第作詩迎之
作者：張耒
朝代：宋

淡墨高張動禁城，風馳電落走寰瀛。
從來萬卷貯便腹，可得千人無一名。
且向江邊伴逐客，會須天上冠羣英。
遙思匹馬千山里，孤店村深聽晚鶯。
聞鵯鵊
作者：張耒
朝代：宋

紙窗未白燭微明，鵯鵊枝頭一兩聲。
却憶去年桃李後，淮陽旅舍聽殘更。
聽客話澶淵事
作者：張耒
朝代：宋

憶昔胡來動河朔，渡河飲馬吹胡角。
澶淵城下冰載車，邊風蕭蕭千里餘。
城上黄旂坐真主，夜遣六丁張猛弩。
雷驚電發一矢飛，橫射胡酋貫車柱。
犬羊無蹤大漠空，歸來封禪告成功。
自是乾坤扶聖主，可能功業盡萊公。
聽鳴禽
作者：張耒
朝代：宋

流滯江邊鬢已霜，又聞春鳥啅朝陽。
他時北去懷陳迹，寒竹疏梅黄土岡。
臘
作者：張耒
朝代：宋

荒秋野水間荆榛，惟有青山日對門。
草木向陰猶带雪，風光近臘已如春。
臘初小雪後圃梅開二首·其一
作者：張耒
朝代：宋

風格孤高又國香，故教小雪發新妝。
修行嗟我無功力，却使天魔入道場。
臘初小雪後圃梅開二首·其二
作者：張耒
朝代：宋

晨起千林臘雪新，數枝雲夢澤南春。
一塵不染香到骨，姑射仙人風露身。
臘日二首·其一
作者：張耒
朝代：宋

臘日開門雪滿山，愁陰短景歲將闌。
江梅飄落香元在，汀雁飛鳴意已還。
佳節再逢身且健，一樽相屬鬢毛斑。
明光起草真榮事，寂寂衡門我自閑。
臘日二首·其二
作者：張耒
朝代：宋

異鄉懷舊人千里，勝日難忘酒一杯。
不恨北風催短景，最憐殘雪冷疏梅。
江邊寒色雁催盡，天上春光斗挹回。
我獨呼兒剩丸藥，微功聊取助衰骸。
臘日四首·其一
作者：張耒
朝代：宋

今日何妍暖，青春亦不遲。
竹尋穿地筍，梅有犯寒枝。
雲物晴無事，禽魚暖自私。
芳菲行滿眼，準擬報愁知。
臘日四首·其三
作者：張耒
朝代：宋

日暖村村路，人家迭送迎。
婚姻須歲暮，酒醴幸年登。
簫鼓兒童集，衣裳婦女矜。
敢辭雞黍費，農事及春興。
臘日四首·其二
作者：張耒
朝代：宋

臘雲寒不動，殘歲轉蕭條。
雪意千山靜，天形一雁高。
冰留簷舊滴，紅到杏新梢。
寂寞群兒笑，因文更解嘲。
臘日四首·其四
作者：張耒
朝代：宋

園冷無人掃，門荒少客過。
槐高庭日少，竹近野風多。
霰雪催殘臘，山川對浩歌。
飄蓬求季主，身世問如何。
臘日晚步
作者：張耒
朝代：宋

喜覺陽和近，山園策杖行。
草應知地暖，柳欲向人輕。
殘雪通春信，鳴禽報曉晴。
田閭未成計，搔首向春耕。
臘日步西園
作者：張耒
朝代：宋

三畝寒園春欲回，淺池低樹忽飄梅。
楚鄉萬里霜雲盡，歸雁行行斜日來。
臘月下旬偶作
作者：張耒
朝代：宋

歲暮烟霜澤國寒，曉鴉鳴處是柯山。
地爐有火樽餘酒，自起焚香深掩關。
臘月十八日蚤苦寒與家婦飲
作者：張耒
朝代：宋

寒夜不可旦，老鷄鳴苦遲。
晨興出戶視，風折山樹枝。
最愛堂東梅，洌寒亦弄姿。
夜來月中影，窺我讀書帷。
中庭石井欄，晨汲氣如炊。
今日復何事，環佩聯冰澌。
瓷罌有芳醇，庖舍具鮮肥。
地爐熾新炭，三酌對山妻。
臘月書事
作者：張耒
朝代：宋

荆棘連昌路，珠璣久化塵。
青山飛白鳥，野水渡行人。
寂寂繁華盡，悠悠草木春。
人間有興廢，何事獨傷神。
臘月殊有春意二首·其一
作者：張耒
朝代：宋

一夜長風無片雲，曉來風動似初春。
應知春近催桃李，更有輕寒不著人。
臘月殊有春意二首·其二
作者：張耒
朝代：宋

拂檻垂楊雪後青，誰家朱閣曉來晴。
拂簾動幕無人解，先把春愁寄有情。
臨文
作者：張耒
朝代：宋

一病廢百嗜，好文心未忘。
南窗納虛明，羅列陳縑緗。
茫昧考巢燧，典章斷虞唐。
清妍進屈景，雋永旌蘇張。
少狂不自料，遇事形文章。
誤逢作者歎，因復力披攘。
蹉跎生白髮，始紬石室藏。
粗見漢家事，濡毫時否臧。
文詞比工祝，不殊公卿行。
何用疲心精，舍本棄耕桑。
讀賦意凌雲，律令尊張湯。
榮華繫遇合，才技無短長。
頗師老氏術，抱璞和其光。
無營以卒歲，刻意翰墨場。
臨淮道中
作者：張耒
朝代：宋

凜凜春寒犯客裘，輕陰殘雪放孤舟。
無端惟有堤邊柳，作態東風惱客愁。
自上元後閒作五首·其一
作者：張耒
朝代：宋

閶闔樓南粉署西，舊時種柳長應齊。
如今冷落窮山縣，卧聽春風百鳥啼。
自上元後閒作五首·其三
作者：張耒
朝代：宋

面冷春霜拂瓦乾，曉風吹雨凍闌干。
柳梢黄弱梅苞破，更放東君幾日寒。
自上元後閒作五首·其二
作者：張耒
朝代：宋

東風吹雨夜侵階，樓角長烟曉未開。
何事舊時愁意緒，一番春至一番來。
自上元後閒作五首·其五
作者：張耒
朝代：宋

喧喧野縣自笙歌，風卷高雲天似波。
誰謂樓前明月好，月明多處客愁多。
自上元後閒作五首·其四
作者：張耒
朝代：宋

燈火人家夜不收，三更明月過南樓。
風烟隨處自能樂，何事客心還獨愁。
自乾明移居柯山何氏第令秬秸先葺所居
作者：張耒
朝代：宋

吾居最易足，容膝便有餘。
平生一畝宮，游宦乖所圖。
謫官求便安，僦舍柯山隅。
灑掃勤汝力，真成野人居。
棲鴻媚夜渚，待旦志在塗。
栖遲聊復爾，本不計憂娛。
惟此東窗下，可以陳圖書。
三酌便陶然，何者爲吾廬。
自二月末苦雨寒食前一日始晴視園中花乃殊不敗
作者：張耒
朝代：宋

春雲霮䨴弄朝暉，清峭餘寒透裌衣。
最喜園花渾似舊，十分春色一分歸。
自南京之陳宿柘城
作者：張耒
朝代：宋

荒城人稀荆棘老，野兔驚跳出寒草。
蒼蒼落日黄雲西，驅馬城邊尋古道。
入門四顧皆桑田，居民三五依道邊。
暮投佛寺下馬立，衝眼滿屋燃萁烟。
老僧自言八十餘，老矣不能營所居。
村僮依竈展敗席，上有空梁懸木魚。
旋汲新泉濯雙手，青燈照客黄昏後。
羣兒爛漫眠我前，新月欲傾光入牖。
夜敲僧室借酒壺，不惜青錢取次沽。
酒香入戶推枕起，剔燈吹火燃銅盂。
大杯一沃不留滴，滿眼棼然睡來集。
明朝上馬倒殘壺，不怕新霜敗裘濕。
自巴河至蘄陽口道中得二詩示仲達與秬同賦·其一
作者：張耒
朝代：宋

落月娟娟墮半環，嘔啞鳴櫓轉荒灣。
東南地缺天連水，春夏風高浪卷山。
旅食每愁村市散，近秋已覺暑衣單。
自慚老病心兒女，三日離家已念還。
自巴河至蘄陽口道中得二詩示仲達與秬同賦·其二
作者：張耒
朝代：宋

浩浩渾流卷白沙，中流鼓棹四無涯。
喜逢山色開眉黛，愁對江雲起砲車。
雨足郊原豐稻菽，日斜鷗鷺滿蒹葭。
長年怕作扁舟客，頼有高談一笑譁。
自廬山回過富池隔江遙禱甘公祠求便風至黄瀝酒而風轉日行二百里明日風猶未已又風勢徐緩不奔駛可畏甘公蓋吳將甘寧云
作者：張耒
朝代：宋

江邊古祠吳甘公，往來祭禱嚴且恭。
我離匡山已經宿，舟挽不進篙工慵。
沙邊朝服遙致禱，澆酒未竟天回風。
一帆百里至還作，不徐不疾來雍容。
我生久已甘困滯，神亦何事特哀窮。
但疑神理與人異，意誠詞直無不通。
林皇夜泊若平地，疑有鬼物驅蛟龍。
天明旗脚向北指，舟子笑語開船蓬。
自海至楚途次寄馬全玉八首·其一
作者：張耒
朝代：宋

迂疏懷抱獨君知，杖拂親依即我師。
一句未能參妙道，數篇空復寄新詩。
子方奮迅雲間翮，我厭追隨世上兒。
安得巖坰兩如志，銅瓶烏几爲君携。
自海至楚途次寄馬全玉八首·其七
作者：張耒
朝代：宋

二年海角寄東城，歲久移居亦有情。
去路山川嗟我遠，舊時風月爲誰清。
一廛受地今難繼，三徑懷歸久欲耕。
何日山林有茅屋，百年無復問功名。
自海至楚途次寄馬全玉八首·其三
作者：張耒
朝代：宋

高城欲去更徘徊，病眼登臨强一開。
風物盡爲愁裏景，山川疑是夢中來。
此身雙鬢何勞白，未老塵心可得灰。
欲把煩愁付杯酒，祇應清夢待尊罍。
自海至楚途次寄馬全玉八首·其二
作者：張耒
朝代：宋

蕭蕭柳岸野風秋，虹掛前山晚雨收。
回首孤城空綠樹，滿川斜日放歸舟。
年來雙淚供愁盡，去去勞生幾日休。
試問故人思我否，夢魂猶在海邊州。
自海至楚途次寄馬全玉八首·其五
作者：張耒
朝代：宋

少年居士正安禪，法是懷公門下傳。
已解出塵金裏鑛，何妨離欲火中蓮。
苦心參道嗟予晚，極口隨機恃子憐。
若許維揚傍仁里，一廛須買許行田。
自海至楚途次寄馬全玉八首·其八
作者：張耒
朝代：宋

紫蟹雙螯薦客盤，傾來不覺酒壺乾。
雨多澤國蒲魚美，秋至楚天風露寒。
老去論交嗟我晚，尊前一笑憶君歡。
紅蓮幕下無書檄，剩寄新詩滿卷看。
自海至楚途次寄馬全玉八首·其六
作者：張耒
朝代：宋

蕭蕭晚雨向風斜，村遠荒凉三四家。
野色連雲迷稼穡，秋聲催曉起蒹葭。
愁如夜月長隨客，身似飛鴻不記家。
極目相望何處是，海天無際落殘霞。
自海至楚途次寄馬全玉八首·其四
作者：張耒
朝代：宋

生涯飄泊一航輕，浩蕩晴川送我行。
北望山川連海遠，南來風月近淮清。
人家稻熟豐年滿，澤國天高秋意生。
惟有羈愁消不得，登臨清淚落如傾。
自淮陰被命守宣城復過楚雨中遇道孚因同誦楚詞爲書此以足楚詞
作者：張耒
朝代：宋

秋庭新過雨，佳菊獨秀先。
含芳良未展，風氣已清妍。
金鳳汝婢妾，紅紫徒相鮮。
老人對節物，昏昏祇欲眠。
與子讀楚詞，亹亹忽盡編。
嫋嫋兮秋風，憀慄在遠行。
蟋蟀鳴西堂，淹留了無成。
自遣四首·其一
作者：張耒
朝代：宋

是非得失一區區，蚊蚋啾啾共一壺。
不學退之求羽翼，惟憑一夢到華胥。
自遣四首·其三
作者：張耒
朝代：宋

誰云至理宗無相，大道由來萬法兼。
且以聲音爲佛事，曉敲清磬誦華嚴。
自遣四首·其二
作者：張耒
朝代：宋

誰云造化本無情，利害乘除理甚平。
莫逐衆情生慍喜，君看三四孰虧盈。
自遣四首·其四
作者：張耒
朝代：宋

浮世榮枯理易觀，不勞重取朽龜鑽。
直應桃李繁華日，便把荆榛寂寞看。